PRU14: Tahniah dan Bersama Membina Negara Malaysia

Pertubuhan IKRAM Malaysia (IKRAM) mengucapkan tahniah kepada Pakatan Harapan (PH) yang telah berjaya memenangi Pilihanraya Umum (PRU) ke-14 semalam, 9 Mei 2018 dan seterusnya mendapat mandat bagi membentuk Kerajaan Persekutuan serta beberapa kerajaan negeri.

Tahniah juga kepada PAS yang telah berjaya mengekalkan pemerintahan di Kelantan dan menubuhkan kerajaan di Terengganu.

IKRAM juga mengucapkan syabas dan tahniah kepada rakyat Malaysia yang telah keluar mengundi bagi menunaikan tanggungjawab sebagai warganegara.

IKRAM berharap semua pihak menghormati keputusan rakyat ini dan memastikan peralihan kuasa berjalan lancar.

Adalah penting agar Kerajaan Persekutuan dan Negeri dapat dibentuk dengan kadar segera. IKRAM menyeru agar semua pihak menghormati peruntukan undang-undang dan keluhuran Perlembagaan. Kepentingan negara dan rakyat mestilah diutamakan

IKRAM menyeru supaya dikembalikan kedaulatan undang-undang, pemisahan kuasa dan kebebasan institusi penting negara seperti kehakiman, SPR, SPRM dan lain-lain.

Inilah masanya untuk melaksanakan semua impian rakyat yang cintakan kebenaran dan keadilan. Semoga Malaysia akan terus maju ke hadapan dan berada dalam rahmat Allah SWT.

Dr. Mohd Parid Sheikh AhmadPresidenPertubuhan IKRAM Malaysia (IKRAM)

Penafian: Penulisan ini adalah pandangan peribadi dan tidak menggambarkan pendirian IKRAM.


MKI Bincang Garis Panduan Penggunaan Kalimah Allah

SERI KEMBANGAN – Majlis Kebangsaan Bagi Hal Ehwal Agama Islam Malaysia (MKI) telah membincangkan isu penggunaan kalimah Allah oleh orang bukan Islam dengan menggariskan panduan yang lengkap dan komprehensif, titah Sultan Selangor, Sultan Sharafuddin Idris Shah.

Baginda yang juga Pengerusi MKI bertitah, penggunaan kalimah Allah oleh orang bukan Islam adalah isu yang sensitif dalam kalangan umat Islam di Malaysia serta melibatkan penggunaan kalimah Allah oleh sebahagian orang Kristian di Sabah dan Sarawak perlu dikaji dan diteliti dengan mendalam dan dimuktamadkan segera dengan penuh hikmah dan tanggungjawab.

“Segala keputusan yang dicapai oleh MKI berkaitan isu kalimah Allah ini nanti akan diangkat kepada Majlis Raja-Raja pada mesyuaratnya yang akan datang, dan dengan itu satu dasar berhubung penggunaan kalimah Allah oleh orang bukan Islam di negara ini dimuktamadkan,” titah baginda.

Sultan Selangor bertitah demikian pada Mesyuarat Majlis Kebangsaan Bagi Hal Ehwal Agama Islam Malaysia Kali ke-70 di Masjid Sultan Salahuddin Abdul Aziz Shah, di Shah Alam pada Isnin.

Hadir sama Perdana Menteri, Dato’ Seri Anwar Ibrahim yang juga Timbalan Pengerusi Majlis itu.

Menyentuh tentang penyebaran fitnah kononnya lebih 200 buah sekolah tahfiz di Selangor telah diarahkan tutup, Sultan Selangor menzahirkan rasa kesal dengan fitnah itu.

“Sesungguhnya fitnah sebegini amat tidak bertanggungjawab dan amat beta kesali kerana ia telah secara tidak langsung merisaukan para ibu bapa dan boleh menghakis kepercayaan orang ramai terhadap institusi agama dan pihak berkuasa agama khususnya di negeri Selangor,” titah baginda.

Baginda juga mahu golongan berkenaan segera memberhentikan perbuatan khianat dan tidak bertanggungjawab itu.

“Beta mohon pihak polis segera mengesan kumpulan pemfitnah ini dan mengambil tindakan undang-undang terhadap mereka,” titah baginda.

Sultan Selangor bertitah, langkah pemutihan perlu diambil terhadap sekolah-sekolah agama dan tahfiz swasta dan persendirian yang tidak berdaftar dengan mengarahkan pendaftaran dibuat bagi memastikan sekolah-sekolah ini adalah selamat dari segi ciri-ciri keselamatannya dan mempunyai suasana pembelajaran yang selesa untuk para pelajar menimba ilmu.

Sumber: Bernama
Foto: FB Anwar Ibrahim

3 Tahun PTI Tidak Dapat Dilangsungkan, Kini Tiba Masanya…


Negara Islam yang tidak Islamik?

Hedonisme, masalah sosial, budaya hidup bebas, hiburan melampau dan segala yang bercanggah dengan norma kehidupan, kita akan mengatakan bahawa puncanya dari barat. Benarkah?

Indeks Islamicity terbahagi kepada lima iaitu Indeks Ekonomi, Indeks Undang-Undang dan Tadbir Urus, Indeks Hak Asasi Manusia dan Politik, Indeks Hubungan Antarabangsa dan Indeks Keseluruhan.

Bagi Indeks Keseluruhan, New Zealand terus menjadi negara yang menjuarai carta indeks tiga tahun berturut-turut (2016-2018) dengan 9.20 mata daripada 10. Walaupun hanya menduduki tangga kedua bagi Ekonomi, keempat bagi Undang-Undang dan Tadbir Urus, kelima bagi Hak Asasi Manusia, dan ketujuh bagi Hubungan Antarabangsa, secara purata sudah cukup untuk New Zealand meninggalkan tempat kedua, Sweden dengan 0.22 mata.

Dalam indeks keseluruhan terbaru tahun 2018, Malaysia berada di kedudukan ke-47 dengan 6.02 mata. Bagi kategori negara Asia, Malaysia di kedudukan keenam. Manakala bagi negara Islam pula, Malaysia di kedudukan ketiga, hanya di belakang UAE dan Albania yang berada di kedudukan ke-45 dan 46.

Walaupun kelihatannya kedudukan Malaysia kelihatan agak baik kerana kita berada di tangga 50 teratas, markah Malaysia sebenarnya menurun sejak tahun 2016 yang mana Malaysia skor 6.40 dan berada di kedudukan ke-41. Ini juga meletakkan Malaysia di tangga teratas antara semua negara Islam. Daripada data ini, boleh dikatakan tahap keislaman negara kita telah menurun sejak tahun 2016 walaupun terdapat sedikit peningkatan dari tahun 2015 ke 2016.

Secara keseluruhan, indeks ini menunjukkan negara-negara Islam hampir kesemuanya hanya melabel diri mereka sebagai ‘Islam’ tetapi tidak mengikut ajaran yang disarankan dalam al-Quran dan hadis.

Prinsip-prinsip Islam yang utama seperti keadilan, pembangunan lestari, pengurusan kekayaan, pekerjaan, ekonomi Islam dan kewangan Islam lebih dapat dilihat di negara-negara bukan Islam berbanding negara yang melabel diri mereka sebagai Islam.

Islam itu ad-Din. Islam adalah peraturan hidup (way of life), peraturan yang bersifat intergral dan mengatur hidup dan kehidupan manusia dan menjadi dasar akhlak mulia yang disampaikan oleh Nabi Muhammad SAW untuk seluruh umat manusia.

Peraturan hidup ini terkandung dalam al-Quran, kitab yang nyata dan telah dihayati oleh pesuruh-Nya iaitu dalam kehidupan baginda Rasulullah SAW, yang menjadi teladan yang baik bagi seluruh manusia. Manusia tidak akan sesat selagi berpegang kepada kedua-dua peninggalan ini seperti mana sabda Rasulullah SAW sendiri yang bermaksud :

“Aku tinggalkan kepada kamu dua perkara yang mana kamu tidak akan sesat selagi kamu berpegang kepada kedua-duanya, iaitu al-Quran dan sunnah Rasul.” (HR Bukhari)

Tuntasnya, Islam sebagai ad-Din merupakan manhaj kehidupan yang menyeluruh sifatnya. Maka menjadi kewajipan kepada manusia untuk memberikan pengisian yang berkualiti, bersungguh-sungguh dengan penuh kesedaran agar tamadun manusia dapat ditegak atas dasarnya yang kukuh dan mendapat keredaan daripada Allah SWT. Dengan yang demikian, kita dapat meletakkan diri, masyarakat dan negara sebagai benar-benar Islamik.

Abd Aziz bin Ishak (ABI)Pesara (Pensyarah)

Penafian: Penulisan ini adalah pandangan peribadi dan tidak menggambarkan pendirian IKRAM.


IKRAM Kecam Pembunuhan Pemimpin Jamaat-e-Islami Bangladesh

Pertubuhan IKRAM Malaysia (IKRAM) mengutuk sekeras-kerasnya hukuman gantung oleh kerajaan Bangladesh ke atas pemimpin Jamaat-e-Islami Bangladesh, Mir Quasem Ali, 63.

Beliau telah dijatuhkan hukuman mati pada 2 November 2014 atas tuduhan jenayah terhadap kemanusiaan yang kononnya dilakukan semasa Perang Kemerdekaan Bangladesh pada tahun 1971.

Kesemua tuduhan telah dinafikan oleh keluarga beliau malah mereka telah mengaitkan tuduhan tersebut dengan politik. Beliau telah digantung pada Sabtu petang, 3 September 2016 di sebuah penjara yang dikawal rapi di luar Dhaka.

Mir Quasem Ali adalah merupakan seorang hartawan Bangladesh. Beliau merupakan bekas pengarah Islami Bank Bangladesh dan Pengerusi Diganta Media Corporation, yang memiliki Diganta TV. Beliau juga pengasas Yayasan Ibn Sina dan salah seorang pengasas NGO Rabita al-Alam al Islami.

Mir Quasem Ali juga telah menubuhkan 15 buah hospital, 10 buah sekolah dan membantu membina beberapa pusat anak-anak yatim, rumah perlindungan wanita, pusat perubatan percuma serta masjid.

IKRAM juga turut mendoakan agar agar Allah SWT memberikan keselamatan kepada semua pendakwah di mana-mana sahaja di seluruh dunia.

Ustaz Dr Hj Mohd Parid Sheikh Ahmad

IKRAM DENOUNCES THE DEATH SENTENCE OF A LEADER OF JAMAAT-E-ISLAMI

IKRAM condemns the death sentence carried out by the government of Bangladesh on the leader of the Bangladeshi Jamaat-e-Islami, Mir Quasem Ali, 63.

He was sentenced to death on 2nd November 2014 for alleged crimes against humanity committed during the Liberation War of Bangladesh in 1971.

All charges were denied by his family, stating they were politically motivated. He was hanged at a high-security prison outside Dhaka on Saturday evening, 3rd September 2016.

Mir Quasem Ali, was a Bangladeshi tycoon, the former director of Islami Bank Bangladesh and chairman of the Diganta Media Corporation, which owns Diganta TV. He founded the Ibn Sina Trust and was a key figure in the establishment of NGO Rabita al-Alam al Islami.

Mir Quasem Ali was also the founder of more than 15 hospitals, 10 schools and helped build many orphanages, women shelter and rehabilitation centres, free medical centers and mosques.

IKRAM also prays for the safety of all callers of truth throughout the entire world in their endeavours to uphold justice wherever they are.

Ustaz Dr Hj Mohd Parid Sheikh Ahmad

3 Tahun PTI Tidak Dapat Dilangsungkan, Kini Tiba Masanya…


CNYOH rungkai salah tanggap terhadap Islam

Rumah terbuka anjuran Hidayah Centre Foundation (HCF) dengan kerjasama Malaysia Chinese Muslim Association (MACMA) dan He-Ping Chinese Muslim Society ini bertujuan untuk merungkai salah tanggap masyarakat terhadap Islam dan mengiktiraf kepelbagaian budaya dan adat resam selagi tidak bertentangan dengan ajaran Islam.

“Antara salah faham yang kerap berlaku ialah seperti masuk Islam masuk Melayu, masuk Islam kena tukar nama bapa, masuk Islam putus hubungan keluarga. Justeru, menyebabkan ada di antara saudara baru yang telah dibuang keluarga, diancam bunuh dan sebagainya,” jelas Hj Zun Arif Hakim Abd Rahman, Pengurus Program HCF dalam sidang media CNYOH 2017 di sini.

Beliau turut memaklumkan pelbagai acara menarik yang akan diadakan pada CNYOH 2017 di peringkat pusat ini.

“Antaranya persembahan Tarian Singa, pemberian angpau untuk kanak-kanak, cabutan nombor bertuah, kuiz untuk kanak-kanak dan persembahan face changing.”

Dalam pada itu, beberapa booth menarik untuk masyarakat mendapatkan maklumat tentang Islam dan kaligrafi Cina turut disediakan pihak penganjur.

“Majlis yang gilang-gemilang ini akan dirasmikan oleh Tuan Hj Paimuzi bin Yahya, Timbalan Ketua Pengarah Pembangunan Insan, Jabatan Kebajikan Islam Malaysia (JAKIM),” ujar beliau.

Menurut Zun Arif lagi, majlis ini akan ditaja sebahagian besarnya oleh seorang pengusaha restoran yang merupakan saudara baru iaitu Restoran Mohd Chan Abdullah.

Beliau menyeru masyarakat Tionghua untuk bersama-sama menjayakan CNYOH 2017 ini dan pendaftaran perlu dibuat dengan mengisi borang pendaftaran online https://goo.gl/forms/G3LsjHJXXJtVArP13 atau dengan hubungi Saudari Najah di talian 010-8027322.

Bagi masyarakat Islam yang ingin hadir menurutnya, mereka perlu membawa rakan Tionghua sekurang-kurangnya seorang.

“Semoga majlis ini berjaya melahirkan masyarakat Malaysia yang hidup harmoni dan saling hormat menghormati antara satu sama lain ke arah Malaysia Menuju Negara Rahmah,” harapan beliau.

Majlis Sambutan Chinese New Year Open House (CNYOH) telah dianjurkan sejak tahun 2013 lagi.

Hidayah Centre telah ditubuhkan sejak tahun 2005 dan telah diperbadankan di bawah Jabatan Perdana Menteri pada Februari 2012 dan dikenali sebagai Hidayah Centre Foundation (HCF).

Sehingga kini, HCF mempunyai 27 Pusat Operasi di seluruh negara. Sejak ditubuhkan, ribuan saudara baru telah mendapat manfaat melalui HCF hasil sumbangan masyarakat Malaysia yang prihatin.

Penafian: Penulisan ini adalah pandangan peribadi dan tidak menggambarkan pendirian IKRAM.


Buya Hamka: Memahami Hakikat Hidup, Kerja dan Dunia

Buya Hamka pernah berkata, “Kalau hidup sekadar hidup, babi di hutan juga hidup. Kalau bekerja sekadar bekerja, kera juga bekerja.”

Sekali baca, agak keras perumpamaan yang diwariskan kepada kita. Jika dibaca untuk kali kedua, memang ada benarnya pesanan ini buat kita, buat mereka yang berfikir dan mencari erti dalam hidupnya.

Dalam pesanan itu, Hamka telah menarik perhatian kita terhadap dua perkara yang menjadi kepentingan dalam hidup manusia iaitu hidup dan kerja. Namun, perumpamaan manusia dengan kera dan babi di hutan itu yang membuatkan kita terfikir serta merenung akan makna di sebaliknya.

Mesej yang ingin disampaikan oleh kata-kata Hamka ialah, manusia perlu mencari erti pada kehidupannya, jika tidak, kehidupan manusia akan sama dengan kehidupan haiwan, sedangkan kehidupan manusia jauh berbeza dengan kehidupan haiwan.

Manusia diciptakan sebagai makhluk yang mulia dan istimewa untuk bukan sahaja menjalani kehidupan di dunia, malah berperanan memakmurkan bumi dengan menggembleng hasil kekayaan serta sumber yang ada demi memberikan manfaat kepada semua.

Allah telah berjanji kepada orang-orang yang beriman di antara kamu dan yang mengerjakan kebajikan bahawa Dia sungguh akan menjadikan mereka berkuasa di bumi sebagaimana Dia telah menjadikan orang-orang sebelum mereka berkuasa; Dia sungguh akan meneguhkan bagi mereka agama yang telah Dia redai; dan Dia sungguh akan mengubah (keadaan) mereka setelah berada dalam ketakutan menjadi aman sentosa. Mereka menyembah-Ku dengan tidak mempersekutukan-Ku dengan sesuatu apa pun. Siapa yang kufur setelah (janji) tersebut, mereka itulah orang-orang fasik.

Dalam ayat 55 Surah an-Nur ini , Allah SWT teleh memberikan ‘bumi’ kepada manusia untuk dibangunkan, dimakmurkan dan diteroka segala isinya.

Allah mengangkat martabat manusia dengan menjadikannya sebagai makhluk yang mulia, hatta berbanding malaikat sekalipun.

وَلَقَدْ كَرَّمْنَا بَنِيْٓ اٰدَمَ وَحَمَلْنٰهُمْ فِى الْبَرِّ وَالْبَحْرِ وَرَزَقْنٰهُمْ مِّنَ الطَّيِّبٰتِ وَفَضَّلْنٰهُمْ عَلٰى كَثِيْرٍ مِّمَّنْ خَلَقْنَا تَفْضِيْلًا ࣖ

Sungguh, Kami telah memuliakan anak cucu Adam dan Kami angkut mereka di darat dan di laut. Kami anugerahkan pula kepada mereka rezeki daripada yang baik-baik dan Kami lebihkan mereka di atas banyak makhluk yang Kami ciptakan dengan kelebihan yang sempurna. (Surah al-Israa’: 70)

Kemuliaan manusia adalah tanpa mengira batasan warna dan bangsa mahupun taraf kehidupan. Kemuliaan manusia ialah pada peranannya sebagai khalifah dan akal yang telah dikurniakan oleh Allah SWT demi melunasi tanggungjawab tersebut.

Dalam Islam, setiap nyawa manusia ialah berharga dan tidak boleh diganggu-gugat melainkan dengan balasan kepada kesalahan jenayah yang setimpal. Islam menjadikan penjagaan nyawa manusia sebagai antara matlamat utama pensyariatan hukum-hukumnya.

Selain akal, Allah SWT mengurniakan hawa nafsu kepada manusia. Hawa nafsu ialah kehendak dalaman semula jadi insan yang akan membantu manusia untuk meneruskan kehidupannya.

Hawa nafsu yang membuatkan manusia tidak berhenti untuk meneruskan kehidupan, mencari kekayaan, membina keluarga dengan mencari pasangan, mempunyai anak dan keturunan serta pelbagai lagi.

Dengan rahmat Allah jua, syariah diturunkan sebagai panduan. Syariat ialah rahmat dan panduan untuk manusia menjalani kehidupan. Dengan adanya syariat, akal dan hawa nafsu manusia akan menjadi lebih terpandu.

Manusia yang disifatkan sebagai sebaik-baik kejadian, boleh menjadi lebih sesat daripada haiwan. Allah SWT telah berfirman:

Sungguh, Kami benar-benar telah menciptakan banyak daripada kalangan jin dan manusia untuk (masuk neraka) Jahanam (kerana kesesatan mereka). Mereka memiliki hati yang tidak dipergunakan untuk memahami (ayat-ayat Allah) dan memiliki mata yang tidak mereka pergunakan untuk melihat (ayat-ayat Allah), serta memiliki telinga yang tidak mereka pergunakan untuk mendengarkan (ayat-ayat Allah). Mereka seperti haiwan ternakan, bahkan lebih sesat lagi. Mereka itulah orang-orang yang lengah. (Surah al-A’raf :179)

Dalam ayat tersebut, Allah SWT menyifatkan manusia boleh menjadi lebih teruk daripada haiwan sekiranya mereka tidak menggunakan hati, akal dan pancaindera untuk mengenali Allah SWT serta menjadi hamba kepada-Nya.

Syariat menempatkan kehidupan manusia di dunia ini keseluruhannya sebagai ibadah kepada Allah SWT. Untungnya, setiap tingkah laku manusia seharian juga dianggap sebagai ibadah yang mendatangkan pahala.

وَمَا خَلَقْتُ الْجِنَّ وَالْاِنْسَ اِلَّا لِيَعْبُدُوْنِ

Tidaklah Aku menciptakan jin dan manusia kecuali untuk beribadah kepada-Ku.

Dalam ayat 56 Surah adz-Dzariyat di atas, Allah SWT menerangkan bahawa tujuan kejadian manusia ialah untuk menjadi hamba kepada Allah SWT.

Pengabdian ini berlaku dalam bentuk ibadah yang khusus dan ibadah yang umum, iaitu segala tindak-tanduk perlakuan manusia yang diniatkan kerana Allah dan tidak bertentangan dengan prinsip-prinsip syarak, akan dianggap sebagai ibadah.

Demi memotivasikan manusia untuk terus bersemangat dalam kehidupan, syariat memberikan perspektif bahawa kehidupan ini ialah ujian bagi manusia.

Tujuan ujian tersebut antaranya ialah untuk menguji keimanan dan kesabaran manusia mencari reda dan kasih sayang Allah SWT.

Bagi seorang Muslim, apa juga yang berlaku, sama ada kesusahan mahupun kesenangan, semuanya ujian untuk menyaring keimanan manusia. Ujian juga bertujuan meningkatkan darjat dan martabat manusia di sisi Allah SWT.

Kehidupan manusia di dunia adalah sementara dan merupakan hanya sebahagian episod kecil daripada keseluruhan penciptaan manusia. Allah SWT menyifatkan kehidupan akhirat lebih baik dan kekal bagi manusia.

Sungguh, akhirat itu lebih baik bagimu daripada yang permulaan (dunia). (Surah al-Dhuha: 4)

Boleh jadi, sekiranya dunia tidak dihiasi dengan tarikan hawa nafsu seperti harta kekayaan, kecantikan, kemewahan dan kebahagiaan, manusia tidak akan tertarik langsung kepada dunia.

Muslim yang benar-benar mengenali hakikat dunia, tidak akan menangis jika dunia hilang daripada tangan mereka, malah mereka akan menjadi sedih jika akhirat hilang daripada hati mereka.

Syariah datang memberi makna kepada kehidupan yang ditakdirkan kepada manusia. Manusia yang bekerja di dunia, perlu jelas akan tujuan pekerjaannya dan cara pekerjaannya.

Kerja yang hanya kerja semata-mata akan menjadi seperti apa yang diumpamakan oleh Hamka tersebut.

Kerja seorang Muslim yang diniatkan untuk mencari nafkah yang halal, menyumbang tenaga dan masa untuk masyarakat, akan dianggap sebagai ibadah yang membuahkan pahala.

Hidup jika tanpa tujuan yang jelas, akan menjadi seperti apa yang diingatkan Hamka. Sinis tetapi benar. Keras, namun itulah hakikat.

Timbalan Dekan Fakulti Sains Sosial dan Kemanusiaan, Open University Malaysia (OUM), Penasihat ILMAN dan Du’at Al Falah Pembimbing Malaysia Madani 2023

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Terrorised and Abandoned: Do Palestinians Have Any Choice?

The recent escalation in violence in Israel is unprecedented.

At the time of writing, the number of lives lost is in the thousands, mostly  Palestinians.  This is in addition to the destruction of properties and infrastructure from the assault by Israelis war machines.

Everyone should have seen this coming.

Yes, it is clear that Israel  is at fault.  No doubt that the far-right policies by Netanyahu’s government has left the Palestinians, especially those in Gaza with little options. In addition, the government has allowed or given tacit  approval to Jewish extremists to desecrate the Holy al-Aqsa Mosque.

Meanwhile, the Muslim countries have neglected their responsibility  to protect  al-Aqsa mosque, and failed  to provide diplomatic support of their brothers and sisters in faith.  The Palestinians are left on their own to handle the issue of occupied territories and the sanctity of  al-Aqsa Mosque.

This was not the  case 54 years ago. The Muslim countries then considered the attack on the sanctity of the al-Aqsa Mosque as a serious matter.

In 1969, an arson attack on the al-Aqsa Mosque sparked an uproar Ieading to a major confrontation between Israel and the neighbouring countries.

The event has been described as “an act which plunged the Middle East into its worst crisis since the June, 1967 Arab-Israel war”, and was a key catalyst for the creation of the Organisation of Islamic Cooperation (OIC).

A strong complaint was submitted to the United Nations Security Council by twenty-five Muslim countries in response to the al-Aqsa arson attempt. A month later, OIC was established on 26th September 1969.

According to the OIC website, “…The Organization is the collective voice of the Muslim world. It endeavours to safeguard and protect the interests of the Muslim world…”

Ironically, when the Mosque was desecrated this time round, when the whole population of Gaza was being persecuted and punished daily, denied of their basic rights, the OIC response was just limited to the issuance of lame press statements. There was no concerted effort to work hard on the diplomatic fronts, let alone military mobilisation.

This is hardly surprising considering that a number of the 57 countries making up the OIC have abdicated their responsibility for  supporting and defending Palestine and the al-Aqsa Mosque.  They abandoned belligerent attitude towards the occupation and agreed to normalise relations with the terrorist state, effectively recognizing and approving the apartheid occupying power.

After Egypt broke ranks in 1978 by signing the Camp David accords, the Casablanca Declaration made Morocco as an Israel’s ally in 1994. In 2020, the Abrahams Accord was signed between Israel, the United Arab Emirates and Bahrain.

In addition, a few other countries such as Jordan, Oman and Sudan have been at working level relationships. In 2021, Bangladesh removed the “except Israel” restrictions on its passports, giving rise to speculations that it will be normalising relations with the Zionist state soon.

Saudi Arabia has also been sending positive signals on normalising relations with Israel.

According to Al-Jazeera in September, Saudi Arabia’s Crown Prince Mohammed bin Salman (MBS) has said that his country was moving steadily closer to normalising relations with Israel, following similar moves from other Gulf countries, and amid a big push by the United States for a Saudi-Israeli deal.

Even the strongest ally of the Palestinian cause, Turkish President Recep Tayyip Erdogan was singing a different tune lately.  In September, after his first meeting  with Prime Minister Benjamin Netanyahu in New York, Erdogan said that he hoped to soon start cooperation with Israel on energy drilling and energy networks, as well as on tourism and technology. He also said that he expected Netanyahu to visit Turkey in October or November.

Upon this background of Muslim countries apathy, the Israelis now have a free hand. The occupation forces were getting bolder.

More lands were being confiscated and given to Jewish settlers. The Jewish extremists defiled the Mosque with dirt and spits.  Those who resisted, including women and children, were beaten or arrested. Thousands of people were imprisoned.

All these are going on with impunity.

No country could say anything or criticise their uncivilised behaviour.  Countries who used to be allies, who could put pressure on the diplomatic front dare not raise a finger. Their tongues were tied.

The Palestinians who were left to fend for themselves had no choice but took matter into their own hands.

They have promised that they will defend their lands. They have taken an oath to defend the al-Aqsa Mosque. They have repeatedly given warnings to the occupying forces to desist.

They had no choice but to fight back and free their lands. They know, they are the last bastion of defence for the al-Aqsa mosque.

Hence, they decided to launch the 7th October al-Aqsa Storm in response to the unfettered aggression by the Israelis. It was a response to occupation and aggression, not an attack per se. Defensive responses in the face of aggression is legitimate.

Their concerted efforts have paid off. Although as expected, the occupying forces responded with force, and many lives are lost, the latest confrontation has put the Palestine discourse back on the world agenda.

Some countries who were on the verge of normalising relations with the Zionist state have stated that they are reviewing their positions. Turkey and Saudi Arabia have issued strong statements condemning the Israelis massacre. The United Nations security council have also taken some cognizant of the severity of the issue.

More and more people in countries who are supporting Israel are opening their eyes to the lies of their governments and their mainstream media.

In the latest development, the OIC will be convening a special meeting on Wednesday 18th October. We pray that the meeting will provide an avenue for a real introspection for this organisation and take the right decision to deter further aggression from the apartheid state.

Prof Dr Omar Yaakob is a member of the Central Committee of Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Belanjawan 2023 Jadi Tumpuan Sidang Parlimen Ke-15

KUALA LUMPUR – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan berangkat merasmikan istiadat pembukaan Mesyuarat Pertama Penggal Kedua Parlimen ke-15.

Dalam pada itu, baginda memulakan titah ucapan istiadat pembukaan mesyuarat dengan mengajak ahli Parlimen bertafakur dan menyedekahkan al-Fatihah bagi mengingati mangsa gempa bumi Turkiye dan Syria.

Baginda turut menzahirkan ucapan takziah dan rasa simpati kepada Perdana Menteri Turkiye, Recep Tayyip Erdogan, rakyat Turkiye dan Syria berikutan malapetaka yang melanda negara berkenaan.

“Sesungguhnya, Malaysia berasa amat dukacita di atas musibah tersebut, justeru Beta meminta ahli-ahli Yang Berhormat untuk berdiri bertafakur bersama Beta, dan kepada yang beragama Islam, marilah kita sedekahkan al-Fatihah,” titahnya.

Setakat ini, Kementerian Luar mengesahkan tiada rakyat Malaysia yang terlibat dalam gempa bumi berkenaan.

Gempa bumi yang melanda selatan Turkiye pada minggu lalu itu mengorbankan lebih 32,000 mangsa.

Terdahulu, pada 19 Disember lepas telah diadakan persidangan Dewan Rakyat pertama di bawah Kerajaan Perpaduan selama dua hari, antara lain melibatkan pembentangan usul undi percaya bagi keabsahan pelantikan Dato’ Seri Anwar Ibrahim sebagai Perdana Menteri ke-10, serta pembentangan bajet mini.

Menurut takwim yang dipaparkan di laman web Parlimen, persidangan kali ini yang berlangsung selama 29 hari tertumpu kepada perbahasan Titah Diraja bermula 15 hingga 21 Februari serta pembentangan semula Rang Undang-Undang Perbekalan 2023 oleh Anwar merangkap Menteri Kewangan, yang dijadual berlangsung pada 24 Februari.

Rang Undang-undang itu seterusnya akan dibahas di peringkat dasar selama enam hari bermula 27 Februari serta sesi jawapan menteri pada 8 Mac dan 9 Mac, sebelum disusuli perbahasan peringkat jawatankuasa pada 13 Mac hingga 28 Mac.

Dalam perkembangan berkaitan, Anwar pada majlis Perhimpunan Bulanan Warga Kementerian Kewangan pada 8 Februari lepas dilaporkan berkata, Belanjawan 2023 akan mengambil kira cabaran ekonomi semasa tetapi boleh memacu pertumbuhan negara, menarik pelaburan ke dalam negara serta memberi rahmah kepada rakyat.

Turut dijangka mencuri tumpuan adalah pembentangan kertas putih berkaitan perolehan dan kos pembelian vaksin Covid-19 yang didapati tidak mengikut prosedur sebelum ini.

Selain itu, Kertas Putih mengenai kes Batu Puteh turut dijangka dibentangkan untuk tindakan selanjutnya, disediakan oleh Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said.

Persidangan kali ini juga bakal menyaksikan pembaharuan termasuk sesi Soal Jawab Perdana Menteri (PMQ) pada setiap Selasa yang dijalankan secara ujian rintis bermula 13 Februari.

Namun, Yang Dipertua Dewan Rakyat Datuk Johari Abdul memaklumkan sesi itu bagi membolehkan Perdana Menteri menjawab soalan yang ditujukan kepadanya, namun ia belum boleh dimaktubkan sebagai sesi tetap.

Menurut Johari, ia bagi mengenal pasti masalah yang mungkin timbul susulan pelaksanaan sesi itu,selain ia juga memerlukan pindaan kepada Peraturan-Peraturan Majlis Mesyuarat Dewan Rakyat sebelum digazetkan sebagai sesi tetap sidang Dewan Rakyat.

Selain itu, sesi Kamar Khas juga ditambah baik dengan membanyakkan jumlah usul iaitu daripada dua usul setiap sesi kepada empat usul.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Subsidi Bersasar: Kelegaan Atau Kegusaran?

Kos sara hidup yang semakin tinggi telah menekan sebahagian besar rakyat Malaysia.

Statistik menunjukkan kesihatan mental merosot, kadar keganasan rumah tangga dan jenayah meningkat ekoran daripada pendapatan yang terjejas sekali gus memberi impak kepada kualiti hidup individu.

Berdasarkan laporan anggaran pendapatan isi rumah dan insiden kemiskinan oleh Jabatan Perangkaan Malaysia pada tahun 2021, sebanyak 20 peratus atau kira-kira 580,000 isi rumah daripada kumpulan M40 telah beralih kepada had pendapatan di bawah kumpulan B40.

Sehubungan itu, ramai menyambut baik usaha Perdana Menteri, Dato’ Seri Anwar Ibrahim melalui jawatankuasa yang dibentuk kerajaan mengkaji pelaksanaan subsidi bersasar dalam usaha mengurangkan beban kos sara hidup rakyat agar golongan yang benar-benar memerlukan dapat menikmatinya.

Dalam masa yang sama, beban kewangan kerajaan dapat dikurangkan dan transformasi pemulihan dan pembangunan negara dapat dipertingkatkan. Subsidi bersasar merupakan kesinambungan daripada pemerintahan kerajaan sebelum ini.

Majlis Kos Sara Hidup Negara atau National Cost of Living Council (NACCOL) telah ditubuhkan sejak tahun 2018 untuk menyelesaikan isu kos sara hidup, kemudian ia disusuli pula dengan Pasukan Jihad Khas bagi menangani isu inflasi.

Penstrukturan semula subsidi bersasar perlu dilihat secara menyeluruh dengan mengambil kira keseluruhan kitaran atau supply chain yang melibatkan pengusaha industri yang turut sama memanfaatkan subsidi bahan api dan elektrik serta pengguna yang membeli barangan mereka.

Bantuan bersasar ini harus dilakukan dengan teliti agar kitaran ini masih mengekalkan keseimbangan apabila kedua-dua pengusaha industri dan pengguna tidak terkesan teruk dengan usaha berkenaan.

Sekiranya pelaksanaan tidak dibuat dengan betul, usaha ini akan dilihat tidak efektif dalam menyelesaikan isu kos sara hidup.

Ini kerana sekiranya kenaikan kos berlaku pada pihak pengusaha, ia akan turut beri kesan domino pada harga barangan dan perkhidmatan.

Pada waktu yang sama ketika rakyat berperang dengan harga, negara turut berhadapan dengan cabaran kebergantungan terhadap makanan import yang kian meningkat.

Kos barangan tempatan tentunya mengalami kenaikan apabila nilai ringgit terhadap dolar Amerika Syarikat menyusut sekali gus memberikan tekanan inflasi.

Statistik pengeluaran eksport, import dan kadar kebergantungan import (IDR) menunjukkan trend peningkatan.

Pada tahun 2022, Malaysia mengimport RM55.5 bilion produk makanan berbanding eksport sebanyak RM33.8 bilion pada tahun sebelumnya. Ini termasuk bekalan makanan asas seperti sayur, buah, daging, tepung gandum dan minyak masak.

Sekuriti makanan negara berada dalam keadaan yang tidak kukuh. Perlu ada usaha yang komited untuk menarik taraf sektor pertanian dan penternakan negara ke tahap yang lebih tinggi agar negara kurang bergantung kepada pasaran import.

Mengenakan saman terhadap peniaga yang menjual barang melebihi had maksimum tidak dilihat begitu berkesan dalam menangani kenaikan harga barang. Ia hanya mampu mengawal harga barang yang sudah naik tetapi tidak mengembalikan harga barang ke tahap sedia ada.

Ketika ini, kerajaan memberikan subsidi dalam tiga bentuk iaitu berbentuk barang, tunai dan pukal. Lima barang yang termasuk dalam subsidi pukal ialah beras, tepung gandum, minyak masak, gas petroleum cecair (LPG) dan petrol RON95.

Berdasarkan data yang dikeluarkan, berlaku salah guna dan penyelewengan terhadap subsidi yang diberikan kerajaan. Didapati juga golongan yang tidak layak lebih banyak menikmati subsidi pukal.

Kumpulan berpendapatan tinggi T20 di Malaysia dilaporkan menikmati subsidi bahan api jauh lebih tinggi daripada kumpulan B40.

Mantan Menteri Kewangan, Tengku Datuk Seri Zafrul Tengku Abdul Aziz pernah melaporkan, “Untuk setiap RM1 subsidi bahan api, 53 sen dinikmati T20, manakala 15 sen memberi manfaat kepada B40. Jadi, sebagai contoh jika jumlah subsidi tahun ini dijangka cecah RM30 bilion, lebih RM15 billion dimanfaatkan golongan T20.”

Mekanisme pengagihan subsidi bersasar harus dilakukan dengan teliti agar pengagihan sampai kepada golongan yang disasarkan dan tidak meminggirkan golongan tertentu.

Ramai pakar dan penganalisis telah mencadangkan pelbagai kaedah terbaik penyaluran subsidi seperti pemberian melalui pemindahan tunai yang pernah diamalkan, tebus barangan menggunakan penggunaan aplikasi MySejahtera, termasuk juga cadangan tebus subsidi bahan api melalui klasifikasi sisi kereta yang digunakan.

Paling penting, penyaluran subsidi harus dijalankan dengan cekap dan tidak mengulangi lagi hal berkaitan ketirisan dan penyelewengan yang sudah tentu sangat merugikan.

Kerajaan harus mempertimbangkan subsidi berdasarkan pendapatan sara hidup iaitu dengan mengambil kita pendapatan boleh guna, perbelanjaan dan tanggungan dalam setiap isi rumah.

Sekiranya hanya klasifikasi pendapatan isi rumah diambil kira, ia menjadi kurang tepat kerana terdapat golongan M40 terutamanya di bandar menjalani kehidupan dalam kesempitan apabila ada tanggungan yang ramai.

Sewajarnya kaedah subsidi bersasar ini dilaksanakan dengan pragmatik agar dapat memenuhi tujuannya dalam memberikan jaminan sosial.

Ini bermaksud, langkah ini berupaya memberikan perlindungan sosial kepada individu dan isi rumah yang berada dalam kerentanan.

Namun begitu, kawalan harga dan subsidi bersifat jangka pendek, manakala penyelesaian jangka panjang adalah menjadikan kos sara hidup lebih mampu dengan meningkatkan pendapatan isi rumah.

Apa yang penting bagi negara yang ingin menuju ke arah kemakmuran dan pembangunan yang mapan adalah mengembalikan kualiti hidup rakyat yang sejahtera.

Ini supaya rakyat turut sama dapat menjadi ejen perubahan yang bergerak seiring dengan misi membangunkan negara, nusa dan bangsa.

Basmin Maarof
Pegawai Jabatan Penyiaran dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jangan Pilih Pemimpin Lemah Lagi Merosakkan

Seseorang pemimpin dikenali dalam masyarakat kerana pelbagai faktor. Ada yang menjadi terkenal kerana kemampuan kepimpinannya yang kalis mendepani cabaran hingga menjadi rujukan pemimpin lain dan disanjung.

Ada juga pemimpin yang dikenali bukan disebabkan khidmat baktinya, tetapi kerana kesalahan moralnya. Rakyat marah dan menderita kerana pentadbirannya yang lemah dan kepimpinannya yang mengecewakan.

Justeru itu, rakyat perlu penuh persediaan dan teguh keyakinan ketika sampai waktu untuk memangkah undi dan sudah tahu dan yakin siapa yang layak menggalas tugas kepimpinan.

Undian itu kelak akan menentukan mandat kepada wakil rakyat terpilih yang akan duduk bersidang di parlimen membincangkan hal kepentingan rakyat dan tadbir urus negara.

Barisan kepimpinan ini yang akan terlibat dengan proses penggubalan undang-undang, menyemak setiap dasar, belanjawan dan keputusan yang dibuat oleh kerajaan bagi memastikan perancangan yang dibuat benar-benar memberi manfaat kepada rakyat dan negara.

Oleh itu, hanya calon yang kompeten, berkemampuan disertai dengan keperibadian jujur dan amanah yang selayaknya diberi tanggungjawab berat ini.

Tarikh mengundi telah diketahui umum pada 19 November 2022, manakala penamaan calon pada 5 November juga seharusnya dianggap sama penting.

Pada hari itu, secara rasminya akan diketahui siapakah calon wakil rakyat yang diletakkan pada kawasan yang telah ditentukan.

Buatlah pemeriksaan latar belakang calon berdasarkan penjejakan rekodnya ketika perkhidmatannya sebagai wakil rakyat sebelum ini. Adakah beliau berdisiplin hadir ke persidangan parlimen?

Bagaimanakah kredibiliti beliau ketika menjalankan tanggungjawabnya? Adakah kawasan yang diwakilinya terbela dan membangun? Sekiranya sebaliknya, rakyat berhak bertindak menukar ganti calon baru.

Sekiranya beliau tidak pernah menjadi wakil rakyat, boleh dilihat latar belakang calon dari segi khidmat baktinya pada masyarakat atau pencapaian dalam kerjayanya. Adakah beliau mampu menjadi wakil rakyat dengan rekod kepimpinannya sebelum ini?

Sejak tahun 1957, pilihan raya umum (PRU) di Malaysia menggunakan sistem First-Past-The-Post (FPTP), iaitu parti politik yang memperoleh majoriti kerusi di Dewan Rakyat atau Dewan Undangan Negeri layak menubuhkan Kerajaan Persekutuan atau Negeri.

Kemenangan berdasarkan majoriti kerusi yang dimenangi calon parti dan bukan undian popular.

Berdasarkan dinamik politik sekarang, ramai penganalisis politik membayangkan tidak akan ada kemenangan dominan daripada mana-mana parti untuk membentuk kerajaan pada PRU15.

Besar kemungkinan, parti-parti ini akan membentuk gabungan bagi mendapat kepercayaan untuk menubuhkan Kerajaan Pusat yang terdiri daripada campuran pelbagai parti.

Maka pada akhirnya, negara ini memerlukan wakil rakyat yang berkredibiliti tidak kira dari parti mana untuk membawa kesejahteraan dan kemakmuran pada rakyat dan negara.

Sekiranya calon-calon berwibawa ini menang, mereka akan membentuk kerajaan yang kuat.

Sekiranya mereka kalah, mereka akan menjadi pembangkang terbaik sebagai alat semak imbang yang kuat, lantas mengimbangi kuasa pihak kerajaan. Mereka menjadi pejuang yang membawa suara rakyat dan masyarakat setempat.

Krisis kepimpinan berlaku kerapa wujudnya pemimpin yang diangkat cacat keperibadian dan integritinya. Pihak yang memilihnya hanya melihat kepada kemampuan seseorang dalam menggalas tugas tetapi meminggirkan susuk keperibadian jujur dan amanah.

Walhal kedua-dua sifat inilah teras yang menjadikan seseorang integriti sebagai prinsipnya dan meletakkan beliau sebagai watak yang dipercayai.

Sejauh mana hebatnya kepakaran atau kecekapan seorang individu dalam tugasannya, tetapi sekiranya kontang dari segi nilai jujur dan amanah, beliau akan berpotensi menyalahgunakan kuasa dan menyelewengkan harta rakyat, bahkan selamba saja menuturkan penipuan atau melakukan pengkhianatan tanpa rasa bersalah.

Ahli perniagaan Amerika Syarikat yang tersohor, Kenneth Lee Lay merupakan pengarah urusan dan pengerusi syarikat gergasi Enron yang pernah tersenarai dalam New York Stock Exchange.

Lay menerajui Enron ketika syarikat itu di ambang keruntuhan dan kemudian membangunkannya sehingga menjadi syarikat ketujuh terbesar di negara itu.

Beliau terserlah sebagai tokoh perniagaan yang berkarisma. Namun pada tahun 2001, Lay telah disabitkan bersalah atas pertuduhan penipuan dan konspirasi dalam skandal kewangan terbesar syarikatnya sehingga jatuh muflis.

Ia menjadi iktibar kepada masyarakat tentang pentingnya melantik pemimpin yang menjadikan jujur dan amanah sebagai maruah diri.

Dalam pada itu, tumpuan pada nilai susuk yang jujur dan amanah tetapi lemah dalam pengurusan dan tadbir urus boleh menyebabkan negara porak-peranda.

Sejarah pernah mencatatkan kisah sahabat nabi, Abu Zar r.a. yang terkenal baik dan soleh tetapi Nabi SAW secara berhemah menyampaikan bahawa beliau tidak cukup berkemampuan untuk memegang tampuk kepimpinan. Pesan baginda kepada Abu Zar:

“Wahai Abu Zar, sesungguhnya engkau ini lemah, sedangkan jawatan itu adalah amanah. Ia pada hari akhirat nanti adalah kerugian dan penyesalan, kecuali sesiapa yang mengambilnya dengan kelayakan dan menunaikan apa yang menjadi tuntutannya.” (HR Muslim, No. 1825)

Rakyat perlu keluar mengundi demi kebaikan diri, generasi akan datang dan kemakmuran negara. Jangan sesekali merajuk untuk mengundi.

Boleh untuk berasa kecewa dengan ahli politik dan parti yang memimpin, namun jangan sesekali berputus asa berjuang untuk tanah air yang dicintai.

Pastikan calon yang terpilih tidak sekadar menjadi wakil parti yang mempergunakan pengaruhnya untuk mendapatkan peruntukan kerajaan atau mencari penaja untuk membiayai projek kepentingan mereka.

Sebaliknya negara ini memerlukan wakil rakyat yang memperjuangkan agenda rakyat yang sebenar, menentang rasuah dan korupsi, menyemai keharmonian serta memakmurkan negara.

Sejauh mana perlu kita berusaha dalam perjuangan ini? Sejauh mungkin.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Econsave, MyCARE bantu madrasah tahfiz

Pengurus Besar Econsave, Sdr Mas Imran Adam dan Ketua Pegawai Eksekutif MyCARE, Hj Kamarul Zaman Shaharul Anwar telah menyerahkan replika cek bantuan kepada Presiden Gabungan Persatuan Institusi Tahfiz Al Quran (PINTA), Ustaz Mohd Zahid Mahmood, yang disaksikan oleh Timbalan Menteri di Jabatan Perdana Menteri, YB Hjh Fuziah Salleh pada Selasa lalu.

Menurut beliau, kerajaan menyokong inisiatif Econsave dan MyCARE tersebut yang menyalurkan bantuan berbentuk kewangan dan peralatan mencegah kebakaran kepada madrasah tahfiz di Selangor, Kuala Lumpur serta seluruh negara.

“Saya sedia maklum dengan masalah dan cabaran-cabaran dihadapi madrasah tahfiz terutama yang tidak berdaftar. Disebabkan itu, inisiatif Econsave dan MyCARE perlu diberi sokongan termasuk daripada semua pihak supaya usaha mereka berjaya dilaksanakan,” katanya.

Dalam pada itu, Mas Imran berkata, pemberian bantuan berkenaan adalah supaya madrasah tahfiz dapat meningkatkan prasarana mereka khususnya berkaitan pencegahan kebakaran selain menaik taraf aspek pengurusan dan pentadbiran.

“Selain bantuan kewangan berjumlah RM2,000 kepada setiap madrasah tahfiz terlibat bagi menampung kos operasi, mereka juga menerima sumbangan peralatan mencegah kebakaran bernilai RM1,500,” katanya

Menerusi Projek Madrasah Impianku itu, sebanyak 187 madrasah tahfiz di Johor, Melaka, Negeri Sembilan, Kuala Lumpur dan Selangor telah menerima bantuan berkenaan.


Portfolio Jawatankuasa Pusat IKRAM Dibentuk

Berikut adalah portfolio Jawatankuasa Pusat IKRAM yang telah dibentuk.


Rasuah musnahkan negara, rosakkan generasi

Justeru, Siri Bicara Bina Negara (BBN) anjuran Jabatan Kajian dan Advokasi, Pertubuhan IKRAM Malaysia pada hari ini membicarakan tentang ‘Rasuah Pemusnah Negara’ yang berlangsung secara maya.

Menampilkan panel yang berkompetensi iaitu Pengarah Bahagian Pengurusan Integriti Agensi Suruhanjaya Pencegahan Rasuah Malaysia (SPRM) KPKPj Nurahim Abd Rahim, Presiden Transparency International-Malaysia (TI-Malaysia) Dr. Muhammad Mohan dan Pensyarah Fakulti Perubatan Universiti Kebangsaan Malaysia (UKM), Prof. Datuk Dr Harlina Halizah Hj Siraj.

“Kita sedar bahawa isu rasuah ini boleh memusnahkan negara. Rasuah ini ibarat gunting dalam lipatan, api dalam sekam. Kita mungkin tak nampak kesannya hari ini, tetapi ia boleh merosakkan masa depan generasi akan datang,” kata Dr Harlina yang juga Ahli Dewan Perwakilan Nasional (DPN) IKRAM.

Beliau turut mengingatkan kepada para ibu bapa, tolonglah jika ada peluang, bincanglah dengan anak-anak, jika mereka menipu, katakan zero toleransi dalam keluarga.

Begitu juga apabila suami balik ke rumah, bawa lebih daripada apa yang sepatutnya dibawa, tanyalah dari mana dapat benda tersebut.

“Sebab kita tak sanggup anak-anak kita disuap makanan daripada sumber yang tidak halal. Tapi kalau kita sendiri tidak letak standard itu, kerana kita adalah guardian of integrity in the family,” tegasnya.

Menurut KPKPj Nurahim, banyak bukti-bukti yang berlaku dalam lipatan sejarah contohnya, bagaimana kerajaan Turki Uthmaniyyah telah memerintah selama 600 tahun, pada akhirnya ranap, lingkup dan musnah, disebabkan perbuatan rasuah itu sendiri.

“Kalau kita tangani rasuah ini, dengan kaedah yang tidak cekap dan berkesan, maka banyak perkara negatif yang akan melanda dan berlaku terhadap negara dan masyarakat.”

Tegasnya lagi, rasuah adalah satu jenayah. Kalau ia sudah masuk ke dalam sistem pentadbiran sesebuah negara dan menjadi budaya, dari segi pelaksanaan tugas dan sebagainya, maka negara akan menjadi lemah.

“Rasuah akan menyebabkan keberkesanan dan kecekapan jentera kerajaan itu sendiri akan berlakunya ketirisan dana, bajet yang dibelanjakan oleh kerajaan untuk membantu rakyat di luar sana dan akan menyebabkan undang-undang, penguatkuasaan menjadi lemah, ketidakadilan akan berlaku dalam sistem pentadbiran dan sistem keadilan negara itu sendiri.”

Dr Muhammad Mohan pula berkata, situasi di negara ini seakan sesuatu yang tidak ada cahaya di hujung jalan.

“Saya rasa kita perlu balik semula kepada nilai-nilai dalam keluarga kita. Ia perlu dipupuk dari rumah.”

Beliau turut mengimbau kembali kisah ketika masih kecil iaitu sewaktu berumur enam tahun.

“Mak saya jumpa duit syiling 20 sen dalam poket seluar saya. Mak bertanya kepada saya, “Macam mana kamu boleh ada 20 sen tu? Pagi tadi saya bagi kamu dua keping duit 5 sen. Bagaimana kamu boleh ada 20 sen pula?”

Maka akhirnya, beliau mengaku jumpa 20 sen di kantin.

“Mak saya terus bagi rotan dan pukul saya. Sampai sekarang saya ingat dan saya berterima kasih kepada mak yang mengajar saya ketika saya enam tahun,” jelasnya.

Dalam pada itu, beliau turut mengingatkan rakyat Malaysia agar bangkit dan jangan harap kepada ahli politik.

“Perkara begini kita perlu bangkit dan berani terutama penjawat awam, kita kena berani memberi maklumat dan SPRM ada undang-undang untuk melindungi sesiapa yang memberi maklumat.”

Bicara Bina Negara kali ini adalah salah satu daripada program IKRAM sempena Bulan Kempen Antirasuah pada bulan Mac 2021, sebagai sokongan kepada usaha Sinar Harian yang telah melancarkan gerakan Rasuah Busters.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tarbiah, Iltizam Politik Kunci Perubahan Negara – Presiden IKRAM

BANDAR BARU BANGI – Perubahan positif dari aspek tadbir urus dan integriti di negara ini hanya boleh dilakukan melalui tarbiah (pendidikan) masyarakat dan iltizam politik yang tinggi.

Presiden Pertubuhan IKRAM Malaysia (IKRAM), Hj Badlishah Sham Baharin berkata, pelbagai slogan kerajaan diuar-uarkan, namun nilai, etika, akhlak, moral yang ditekankan dalam slogan tersebut tidak membumi, dibudayakan dan dihayati yang merubah sudut pandang masyarakat.

“Ia bertepatan dengan saranan al-Quran Surah ar-Ra’d ayat ke-13, sesungguhnya Allah tidak akan merubah keadaan sesuatu kaum sehingga mereka merubah apa yang ada dalam diri mereka sendiri; nilainya, etikanya, moralnya, akhlaknya, ketakwaannya kepada Allah SWT. Itulah yang akan merubah seseorang itu,” jelas beliau.

Tambah beliau, untuk menjadikannya suatu yang sebati dengan jiwa kita, ia memerlukan kepada tarbiah, latihan serta iltizam politik.

“Ia perlu pendidikan, latihan dan sebagainya, serta di peringkat atasan, mesti ada ‘political will’ (iltizam politik) daripada kepimpinan negara untuk merubah keadaan,” tegasnya.

Beliau menyambut baik kenyataan Perdana Menteri, Dato’ Seri Anwar Ibrahim yang mengatakan bahawa Jemaah Menteri akan berbincang dengan serius mengenai laporan Ketua Audit Negara, yang saban tahun terdapat pelbagai isu tadbir urus dan integriti.

“Kita harap ia dapat dilakukan, tanganinya dengan serius and laksanakan perubahan, supaya negara kita ini boleh berubah ke arah yang lebih baik,” ujar beliau.

Badlishah Sham berkata demikian dalam forum bertajuk ‘Tadbir Urus Berintegriti’ sempena Konvensyen Tadbir Urus Berintegriti pada Khamis, di Bangi Golf Resort anjuran Persatuan Profesional Kewangan Muslim Malaysia (MFP) dengan kerjasama IKRAM, Fakulti Perakaunan Universiti Teknologi Mara (UiTM) dan Sekolah Perniagaan dan Ekonomi Universiti Putra Malaysia (SPE UPM).

Katanya, manhaj (kaedah) tarbiah dalam IKRAM bermula dengan pengislahan individu, seterusnya pertanggungjawabannya kepada Allah SWT, keluarga, masyarakat dan negara.

“Ia holistik (menyeluruh). Jadi, itu yang kita tekankan dalam IKRAM; individu, keluarga, masyarakat dan negara. Kita merangkumi semua aspek itu untuk melahirkan modal insan yang rabbani,” jelasnya lagi.

Menurutnya, rabbani bukan sahaja berkaitan ibadah khusus, tetapi ia juga bermaksud mengislahkan orang lain (soleh wa musleh).

“Dia bukan saja soleh diri dia tapi dia musleh, iaitu mengislahkan, dakwah dan perbaiki masyarakat, bina institusi, sekolah dan lain-lain lain. Perkara ini bukannya mudah, ia mengambil masa bertahun-tahun, mungkin generasi demi generasi,” katanya.


Ahli Jawatankuasa Pusat IKRAM Terkini 2023

SERI KEMBANGAN – Pada 2022, Jawatankuasa Pusat (JKP) IKRAM mengalami beberapa perubahan struktur.

Pada awalnya, Ahmad Ammar Ahmad Termizi dilantik sebagai Ahli JKP yang memegang portfolio Hal Ehwal Mahasiswa, manakala Ustaz Hj Burhanuddin Lukman portfolio Majlis Syariah IKRAM.

Kemudian, Dato’ Dr Hassan Basri Awang Mat Dahan meletakkan jawatan sebagai Timbalan Presiden IKRAM dan kini digantikan dengan mantan Naib Presiden, Jusni Yusoff.

Manakala kekosongan jawatan Naib Presiden diisi oleh Ustaz Burhanuddin.

Dalam pada itu, Presiden IKRAM telah melantik Dr Maznah Ahmad sebagai seorang lagi Ahli JKP yang memegang portfolio Kebajikan.

Dr Wardah Mustafa Din pula telah meletakkan jawatan sebagai Ahli JKP dan kekosongan itu telah diisi oleh Hj Azman Abd Rashid dengan portfolio Komunikasi Korporat.

Dengan beberapa perubahan struktur tersebut, berikut adalah senarai penuh terkini Ahli-ahli JKP IKRAM Sesi 2022-2026:

Presiden: Hj Badlishah Sham bin Baharin

Prof Dr Hanim binti Salleh (Agenda Nasional – Kepimpinan Berwibawa & Institusi Kenegaraan)

Ustaz Hj Burhanuddin bin Lukman (Ketua Majlis Syariah IKRAM)

Setiausaha Agung: Hj Shahrul Aman bin Mohd Saari

Bendahari: Hj Ismail Yusoff bin Awang

Ketua Wanita: Ustazah Hjh Sallawahiu binti Mohd Salleh

Ketua IKRAM Muda: Khairul Anuar bin Kamaruddin

Penolong Setiausaha Agung: Khubaib bin Azahari

1. Ustaz Dr Hj Hajar bin Opir
– Hal Ehwal Ahli Luar Negara

2. Dr Diana binti Katiman
– Hal Ehwal Ahli Luar Negara

 3. Dr Maznah binti Ahmad
– Kebajikan

4. Ustaz Dr Hj Syazalie Hirman bin Ahmad Najib
– Tarbiah & Modal Insan

5. Hj Azman bin Abd Rashid
– Komunikasi Korporat

6. Ahmad Ammar bin Ahmad Termizi
– Hal Ehwal Mahasiswa

7. Hj Mohd Fadzil bin Saleh
– Pemerkasaan Ekonomi
– Tarbiah & Modal Insan

8. Prof Dr Omar bin Yaakob
– Pembangunan Institusi

9. Hj Ainullotfi bin Abdul Latif
– Agenda Nasional (Masyarakat Progresif)

10. Mohammad bin Abdul Hamid
– Agenda Nasional (Kemakmuran Ekonomi)

 11. Dr Sabariah binti Baharun
– Agenda Nasional (Perpaduan Nasional)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jenayah pecah rumah Aidilfitri ini dijangka meningkat

KUALA LUMPUR – Kes jenayah pecah rumah dijangka meningkat pada musim Aidilfitri tahun ini susulan peralihan ke fasa endemik.

Ketua Polis Daerah Sentul, ACP Beh Eng Lai berkata, Perintah Kawalan Pergerakkan (PKP) yang berkuat kuasa di seluruh negara sejak dua tahun lepas telah menyebabkan penurunan kes jenayah pecah rumah pada musim perayaan.

“Pada 2019, sebanyak 28 kes jenayah pecah rumah dicatatkan di daerah Sentul dan jumlah ini turun kepada 19 kes pada 2020. Pada 2021, hanya 14 kes dicatatkan.”

“Setelah dua tahun orang ramai tidak dapat pulang ke kampung, kita jangka tahun ini banyak rumah yang akan ditinggalkan kosong (ketika musim perayaan) dan ini merupakan satu cabaran bagi pihak polis untuk memastikan setiap rumah tersebut selamat dan tidak dipecah masuk pencuri,” katanya ketika ditemu bual Bernama.

Beh berkata, usaha pihak polis menjalankan operasi secara berkala bagi membanteras jenayah pecah rumah akan bermula dengan Kempen Rumah Selamat.

Kempen sempena musim Aidilfitri itu dilancarkan hari ini seluruh negara.

Kempen Rumah Selamat ialah pencegahan jenayah melalui rondaan oleh anggota PDRM di kawasan taman-taman perumahan yang didaftarkan sepanjang musim perayaan.

Seramai 106 pegawai polis akan terlibat dalam kempen ini bagi daerah Sentul dan antara tempat yang disasarkan ialah Jinjang, Kepong dan Sentul.

“Hebahan telah pun dibuat kepada komuniti setempat bagi menggalakkan orang ramai mengisi borang balik ke kampung. Polis akan meronda sekurang-kurangnya sekali sehari bagi setiap rumah yang didaftarkan.”

“Borang tersebut boleh diperolehi secara fizikal di Kawasan Rukun Tetangga terdekat atau melalui atas talian menerusi Facebook dan WhatsApp,” katanya.

Beh turut berpesan kepada orang ramai yang hendak pulang ke kampung supaya mengambil langkah berjaga-jaga seperti memastikan rumah dikunci dengan baik, memasang lampu di sekeliling rumah serta memasang kamera litar tertutup jika berkemampuan.

“Yang atas jalan raya juga diingatkan supaya berhati-hati, jangan pandu laju lebih-lebih lagi ketika hari hujan. Ingat, walaupun kita dibenarkan beraya di kampung, jaga SOP yang ditetapkan oleh kerajaan bagi membendung Covid-19,” katanya.

Sementara itu, seorang penduduk Taman Ehsan Kepong, Ahmad Nabil Ismail, 27, berkata beliau dan keluarga telah pun mengisi borang Kempen Keluarga Selamat sebagai antara persiapan pulang ke kampung pada Mei ini.

Ahmad Nabil berkata, maklumat tentang kempen tersebut diketahui daripada kumpulan WhatsApp komuniti setempat di kawasan rumahnya.

“Kes jenayah pecah rumah beberapa kali pernah terjadi di kawasan rumah saya. Sebab itulah saya mengisi borang ini sebagai langkah berjaga-jaga sebelum pulang ke kampung untuk jangka masa yang lama,” katanya ketika dihubungi Bernama.

Manakala seorang penduduk Flat Sri Perak, Bandar Baru Sentul, Nur Aqilah Aina Aizhar, 26, berkata beliau tidak pernah mendengar tentang kempen ini dan berharap lebih banyak pendedahan dilakukan.

“Ini kali pertama saya mendengar tentang kempen ini. Lagi pun kebiasaannya jiran tetangga di sini saling bantu-membantu tengokkan rumah, jadi tidak berapa risau sangat apabila pulang ke kampung,” katanya yang dihubungi Bernama.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Membawa roh Ramadan

Waktu terus bersilih ganti dari detik ke detik, dari minit ke minit, dari jam ke jam, dari hari ke hari, dari minggu ke minggu…. Rasanya baru semalam kita menadah tangan memohon Allah memasukkan kita ke dalam bulan Ramadan, “Allahumma balighna Ramadan…”

Kita juga begitu bersemangat mempersiapkan diri untuk memasuki bulan Ramadan, bulan tarbiah, bulan latihan, bulan al-Quran, bulan maghfirah (keampunan), bulan yang penuh barakah (keberkatan).

Sedar atau pun tidak kita sudah menghampiri penghujung Ramadan. Pejam celik hanya beberapa waktu berbaki lagi ‘Madrasah Tarbiah’ ini akan meninggalkan kita, atau adakah sebenarnya kita yang meninggalkan Ramadan?

Namun beberapa detik ketika lagi, Ramadan akan meninggalkan kita, walhal kita belum bersungguh-sungguh melaksanakan qiamullail kita, belum khusyuk membaca al-Quran serta belum maksimum melaksanakan ibadah-ibadah lain, target-target yang kita niatkan sebelum ini belum semuanya terlaksana.

Justeru, apakah perasaan kita pada saat ini? Saya pasti ada antara kita bercampur baur perasaannya. Ada yang gembira dan teruja kerana bakal menyambut Hari Raya Aidilfitri.

Ada juga yang sedih serta kecewa tidak dapat balik beraya bersama keluarga. Dan… sudah pasti ada sebilangan daripada kita yang amat sedih meninggalkan bulan yang penuh keberkatan ini.

Namun, muhasabah yang harus kita renungi bersama, sejauh manakah Ramadan kali ini benar-benar meninggalkan kesan kepada diri kita. Teringat akan satu hadis sahih diriwayatkan oleh Abu Hurairah RA, bahawa Nabi SAW bersabda maksudnya:

Ketika Nabi SAW menaiki mimbar, Baginda SAW bersabda: “Amin, Amin , Amin (sebanyak 3 kali)”. Baginda SAW ditanya: “Wahai Rasulullah, apabila engkau menaiki mimbar, engkau telah berkata amin, amin , amin”.

Maka Rasulullah SAW bersabda: “Sesungguhnya Jibril AS telah datang kepadaku, lalu dia (Jibril) berkata: Barang siapa yang bertemu dengan bulan Ramadan tetapi tidak diampunkan baginya maka dia akan dimasukkan ke dalam neraka serta dijauhkan (daripada rahmat) oleh Allah SWT. Katakanlah (wahai Muhammad): Amin. Maka aku katakan: Amin.”

“Dan barang siapa sempat dengan kedua orang tuanya tetapi tidak berlaku baik kepada meraka, kemudian dia meninggal maka dia akan dimasukkan ke dalam neraka serta dijauhkan (daripada rahmat) oleh Allah SWT. Katakanlah (wahai Muhammad): Amin. Maka aku katakan: Amin.”

“Dan barang siapa yang disebut kepadanya dan dia tidak berselawat kepadaku, maka dia akan dijauhkan (daripada rahmat) oleh Allah SWT. Katakanlah (wahai Muhammad): Amin. Maka aku katakan: Amin.” (Lihat At-Targhib Wa At-Tarhib, 2/57)

Seperti yang kita sering dengar saban tahun, tujuan utama ibadah puasa ini adalah untuk meraih takwa daripada Allah SWT. Seperti yang telah dinyatakan oleh Allah dalam wahyunya yang bermaksud:

“Wahai orang yang beriman, diwajibkan ke atas kamu berpuasa sepertimana yang diperintahkan bagi orang-orang yang terdahulu supaya kamu bertakwa.” (Al-Baqarah: 183)

Namun, bagaimanakah kita ingin melihat dan menilai terhadap diri kita sendiri akan keberkesanan Madrasah Tarbiyah yang telah kita lalui tersebut? Adakah kita sudah mencapai takwa sepertimana yang kita impikan itu?

Pernah satu ketika seorang murabbi saya berkata, “Untuk melihat diri kita ini sudah berjaya atau belum dalam proses tarbiah Ramadan adalah dengan memerhatikan amal-amal kita ketika 1 Syawal.”

Oleh yang demikian, siapakah kita pada Syawal (dan pada bulan-bulan lain) akan datang?

Berlalunya Ramadan sepatutnya menjadikan kita manusia yang lebih baik, insan yang lebih beriman dan hamba-Nya yang lebih bertakwa. Ramadan berlalu pergi, namun bagi diri yang sudah ditarbiah dengan baik sewaktu dalam Madrasah Ramadan akan membawa bersama ‘roh’ Ramadan itu keluar bersamanya.

Jika Ramadan kita berdamping erat dengan al-Quran serta mampu khatam membacanya selama sebulan, maka di luar Ramadan sewajarnya al-Quran itu menjadi hiburan harian kita.

Jika Ramadan menjadikan kita insan yang dekat hatinya dengan masjid serta sering berkunjung menunaikan solat berjemaah, maka di luar Ramadan sepatutnya masjid menjadi tempat yang dituju tatkala mendengar laungan azan berkumandang.

Jika Ramadan menjadikan kita seorang yang pemurah serta tidak lokek menghulurkan sedakah mahupun infak kepada mereka yang memerlukan, maka di luar Ramadan seharusnya menjadikan kita kaya dengan nilai takaful iaitu saling menolong sesama kita.

Jika Ramadan menjadikan kita seorang yang banyak melakukan amalan sunat serta mengawal diri daripada maksiat, maka di luar Ramadan sebenarnya mampu menjadikan kita insan yang lebih baik, lebih banyak amal-amal kebaikan yang dilakukan.

Namun, sejauh mana ia mampu meninggalkan kesan dalam hati kita? Kata orang, “Jika tidak mampu melakukan semua, jangan tinggalkan semua.”

Bawalah bersama roh Ramadan ini berdamping bersama kita sebagai bekalan untuk melalui hari-hari mendatang pada bulan yang lain. Ramadan, bulan untuk kita mempersiapkan diri menempuh 11 bulan yang lain.

Teruskan membaca dan bercinta bersama al-Quran setiap hari. Teruskan menjejakkan kaki dan beriktikaf di masjid. Teruskan berkongsi kesenangan kita kepada yang kurang berkemampuan. Teruskan mengawal diri daripada melakukan perkara maksiat dan mungkar.

Namun, ia tidak semudah bicara, ia perlukan sebuah mujahadah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Semarakkan budaya kesukarelawanan

“Budaya menyumbang tanpa mengharapkan balasan ini harus ditanam dan dipupuk semenjak kecil,” jelasnya dalam kolum Sinar Islam.

Beliau adalah seorang yang aktif dalam beberapa program pendidikan ketika di United Kingdom dan penglibatan ini menurutnya, bukan sahaja dapat memberikan manfaat kepada orang lain, tetapi juga tarbiah dan latihan yang menginsafkan kepada diri sendiri.

“Apabila kita menyertai NGO (Dapur Jalanan), saya dapat rasakan ia adalah  wadah atau tempat paling sesuai untuk saya menyumbang bakti kepada mereka yang memerlukan.”

Lebih mengagumkan ujarnya, golongan pelajarlah yang paling ramai terlibat dengan program amal ini dan sanggup keluarkan duit sendiri untuk disumbangkan kepada yang memerlukan, walaupun masih belum ada pendapatan tetap, namun usaha mereka untuk membantu itu amat disanjung tinggi.

“Saya juga terlibat dengan IKRAM. Banyak aktiviti dan program kemasyarakatan yang dianjurkan bersama, sama ada sesama ahli mahupun untuk masyarakat luar tanpa mengira bangsa dan agama,” jelas Dr Hamidah.

Beliau berkata, program IKRAM kebanyakannya bertemakan ilmu dan kebajikan dan kini peranan beliau dalam isu-isu pendidikan menjadi lebih signifikan apabila menjadi tulang belakang suaminya, Dr Maszlee Malik sebagai Menteri Pendidikan Malaysia.

“Bagi saya, ilmu yang ada perlu dikongsi dan bukan untuk disimpan sendiri sahaja.”

Tambahnya lagi, menerusi misi kemanusiaan bersama gelandangan yang disertai, banyak pengajaran dan iktibar yang boleh diambil.

“Antaranya, menilai kesusahan diri sebenarnya lebih kecil jika nak dibandingkan dengan masalah yang terpaksa ditanggung oleh orang lain,” jelasnya.

Beliau berkata, asas kepada kesedaran kesukarelawanan itu adalah sifat hormat- menghormati antara satu sama lain.

“Setiap individu itu harus berusaha mengenal pasti potensi dan kelebihan yang ada, supaya boleh dimanfaatkan kepada pihak yang memerlukan dan kelebihan itu perlu dimanfaatkan ke jalan yang mampu mendatangkan ganjaran yang baik.”

Beliau yang berkelulusan sarjana muda dalam bidang Fiqh dan Usul al-Fiqh di Jordan serta sarjana dan doktor falsafah di Universiti Malaya berkata, selepas berpeluang ke UK bersama keluarga, ia memberi impak dalam kehidupannya sebagai seorang ibu, isteri dan Muslimah.

“Saya berpeluang berinteraksi dengan pelbagai kelompok masyarakat. Di sana, kami disatukan dalam satu akidah. Walaupun kehidupan lebih terbuka, namun masih memegang identiti dan prinsip,” jelasnya.

Sebelumnya, beliau pernah berpeluang menjadi penolong guru di Bowburn Junior School, Durham, penasihat ko-kurikulum, pendidikan dan Bahasa Arab di Pusat Pendidikan Al-Amin Berhad dan  tutor di al-Haadiyah Learning Center di Middlesborough.


Pemimpin agama diseru jadi pendamai

“Kami menyeru pemimpin agama dan masyarakat membantu menjadi orang tengah untuk mendamaikan semua pihak supaya penyelesaian yang adil dapat diberikan,” kata Pengerusi GBM, Hj Zaid Kamaruddin.

GBM yang merupakan gabungan kumpulan masyarakat pelbagai kaum menyeru supaya keadaan yang panas ketika ini tidak ditegangkan lagi dengan provokasi dan siri membalas dendam.

“Kita mesti mencegah perasaan marah melampau yang akhirnya membawa negara terjebak dengan suasana kebencian dan balas dendam.”

NGO itu juga mengutuk adegan keganasan yang berlaku hanya kerana pertikaian dan perbezaan pendapat berkaitan isu penempatan semula kuil itu.

“Kita boleh berbeza pendapat tetapi tidak sepatutnya perbezaan itu membawa kepada keganasan.”

“Sebagai rakyat Malaysia yang cintakan keamanan, kita mesti menentang segala bentuk keganasan dan pencerobohan,” tambahnya.

Sebaliknya, perkara ini harus diselesaikan mengikut undang-undang supaya yang bersalah dalam insiden tersebut dibawa ke muka pengadilan.

Walau bagaimanpun, GBM menyatakan kekesalannya kerana kelewatan pihak polis cawangan Subang Jaya yang gagal bertindak awal untuk menghalang rusuhan itu sebelum menjadi parah.

“Kami menggesa Timbalan Ketua Polis Negara untuk mengetuai pasukan khas bagi memantau dan mengawal keadaan ini supaya dapat mengembalikan keyakinan orang ramai terhadap kedaulatan undang-undang dan memastikan semua yang bersubahat, menghasut dan menggunakan kekerasan akan dibawa ke muka pengadilan”.

“Kami berdoa dan berharap semoga mangsa yag cedera akan cepat sembuh,” tambahnya.

Selain Zaid, turut hadir dalam sidang media GBM ialah Liau Kok Fah (GBM/KLSCAH), Wan Ji Wan Hussin (SAUDARA), Nik Azura Nik Nasron (Teoh Beng Hock Trust for Democracy), K. Arumugam (GBM/SUARAM), Zaid Kamaruddin (GBM/IKRAM), Stanley Yong (GBM/KLSCAH), Prof Madya Badlishah Sham Baharin (GBM/IKRAM), Eugene Yapp (GBM Secretariat), Jeffrey Phang (GBM/SUARAM) dan Ho Yock Lin (Sekretariat GBM).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rasuah & PRU15: Parti Politik, Berhati-hati Pilih Calon

Hari ini telah berlangsung satu persidangan oleh 29 NGO pelbagai agama, mengumumkan satu deklarasi yang akan diutuskan kepada semua ketua parti politik yang bertanding dalam PRU15.

Dalam kelapan-lapan deklarasi ini, saya tertarik dengan deklarasi kelapan. Walaupun deklarasi kelapan adalah deklarasi terakhir, namun bagi saya ia adalah antara deklarasi yang sangat penting menjelang penamaan calon PRU15.

Namun, ini tidak bermakna deklarasi yang lain tidak penting. Kesemua deklarasi ini penting dan perlu diberi perhatian oleh parti politik.

“Kami mengingatkan semua parti  supaya berhati-hati memilih calon yang bakal bertanding serta memastikan agar hanya calon-calon yang berintegriti dan kompeten sahaja diketengahkan dalam pilihan raya akan datang. Pengundi perlulah menunaikan tanggungjawab menolak calon yang terpalit dengan rasuah, salah guna kuasa dan yang mempamerkan kekayaan yang luar biasa.”

Parti politik perlulah mengemukakan calon yang berkemampuan, jujur dan amanah. Dengan kata lain, calon mestilah yang bersih dan berintegriti.

Calon pemimpin yang sebegini sangat penting kerana mereka inilah yang akan melaksanakan dan menguruskan pasukan mereka yang terdiri daripada pelbagai kementerian.

Segala projek untuk pembangunan negara dan rakyat dengan melibatkan dana jutaan malahan ribuan juta ringgit akan diuruskan oleh mereka ini.

Tanpa sifat jujur dan amanah, dana daripada projek ini akan mudah diselewengkan untuk kepentingan diri dan juga kroni-kroni mereka. Inilah yang telah berlaku dalam negara kita sehingga rasuah kini seperti menjadi budaya.

“Jika dahulu 80an, rasuah di bawah meja, masyarakat masih ada sifat malu jika melakukan rasuah. Tahun 90an, rasuah di atas meja. Kini rasuah bukan lagi bawah atau atas meja, akan tetapi ‘including the table‘. Sudah menjadi suatu perkara yang biasa, lagi tinggi jawatan lagi tinggi jumlah rasuah,” ujar Ir Hj Mohd Jamaludin Shamsudin, Ketua Pegawai Eksekutif ACCIN yang juga pengerusi Deklarasi tersebut.

Kita sekarang sedang menghadapi fasa yang sangat kritikal kerana rasuah telah membarah dan memamah negara ini, sehingga Malaysia kini berada dalam kategori antara negara yang mempunyai rasuah yang tertinggi di dunia.

Daripada 180 buah negara yang dilakukan penilaian oleh Transparency International (TI), Indeks Persepsi Rasuah (CPI) Malaysia jatuh daripada kedudukan ke-57, mencatat skor 52 pada tahun 2020, kepada kedudukan ke-62 mencatat skor 48, pada tahun 2021.

Kedudukan ini menjadikan Malaysia dikelompokkan dalam kumpulan dua pertiga negara yang mencapai skor di bawah 50.

Manakala berasaskan Laporan Integriti Kewangan Global (Global Financial Integrity Report) 2017, Malaysia rugi RM1.8 trilion antara 2005 dan 2014 akibat pengaliran duit haram yang sebahagiannya berpunca daripada kegiatan rasuah.

Selagi parti politik tidak memberikan perhatian terhadap calon yang bersih, berintegriti dan benar-benar berkemampuan, rakyat tidak dapat membuat pilihan yang terbaik. Perlu muncul sebuah parti yang ikhlas, jujur dalam perjuangan mereka untuk mengambil tampuk pemerintahan negara.

Mereka mesti memerintah untuk melaksanakan amanah bagi memperjuangkan nasib rakyat. Usahlah pemimpin yang bertanding kerana melihat habuan projek-projek untuk mengayakan diri mereka dan anak cucu mereka juga sanak saudara mereka.

Harta negara perlu diuruskan untuk pembangunan negara untuk kesenangan hidup rakyat. Mengapakah negara ini perlu ditadbir? Kerana negara ini mempunyai rakyat.

Kenapa negara ini perlu maju? Kerana kemajuan tersebut akan dinikmati oleh rakyat untuk berkembang dan menjadi sebuah negara yang makmur. Ada pemimpin kerana adanya rakyat.

Negara ini untuk rakyat. Maka pemimpin yang perlu dipilih adalah pemimpin yang ikhlas untuk membangunkan rakyat dan membela nasib rakyat. Oleh itu, parti yang meletakkan calon yang tidak amanah, tidak jujur, tidak berkemampuan perlu ditolak!

Siti Hamisah Manan
Ketua Jabatan Penyiaran dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Percepatkan dua dos vaksin langkah terbaik

SERI KEMBANGAN – “Lonjakan kes Covid-19 di Malaysia turut dibimbangi berpunca daripada penularan jangkitan varian Delta,” kata Ketua Pengarah Kesihatan, Tan Sri Dr Noor Hisham Abdullah.

Beliau berkata demikian menerusi program The Nation bertajuk ‘Covid-19: Apa Lagi Ikhtiar Kita’ di Bernama TV pada Sabtu lalu.

Jelasnya, Pertubuhan Kesihatan Sedunia (WHO) telah mengeluarkan amaran bahawa varian Delta disifatkan lebih ekstrem akan sentiasa bermutasi yang menyebabkan dunia kini dalam fasa bahaya.

Berikutan perkembangan itu, usaha memperkukuh dan meningkatkan tindakan kesihatan awam sedang dilakukan bagi membendung penularan jangkitan daripada varian ganas ini.

“Sehingga 30 Jun, hasil penjujukan genom, sebanyak 40 kes jangkitan Covid-19 varian Delta dikesan di negara ini.”

Negara mencatatkan kes harian positif Covid-19 melepasi angka 9,000 selama tiga hari berturut-turut iaitu pada 9 Julai sebanyak 9,180 kes, 10 Julai dengan 9,353 kes dan 9,105 kes direkodkan pada 11 Julai.

“Penularan wabak Covid-19 daripada varian Delta boleh dikawal sekiranya dua dos vaksin Covid-19 ke atas penerima dapat dilengkapkan segera,” kata Ketua Unit Penyakit Berjangkit Fakulti Perubatan, Universiti Teknologi Mara (UiTM), Dr Rosnida Mohd Noh.

Justeru, kerajaan perlu menggandakan usaha meningkatkan kapasiti suntikan dua dos vaksin kerana cara tersebut dilihat sebagai langkah terbaik bagi meningkatkan imuniti penerima vaksin sekali gus sebagai benteng pertahanan badan untuk melawan wabak berkenaan.

“Untuk melandaikan penularan sekarang, ‘ubat’ yang paling berkesan adalah vaksin. Tetapi untuk selamat, sebenarnya tidak cukup satu dos, kita perlu dua (dos) vaksin.”

Namun tambahnya, sesiapa pun tidak boleh mengatakan individu yang lengkap dua dos tidak akan dijangkiti langsung.

“Mereka ini masih boleh dijangkiti, cuma 88 peratus tidak bersimptom dan 96 peratus tidak perlu masuk ke hospital,” jelas Dr Rosnida.

Langkah ini seterusnya akan dapat mengurangkan kapasiti hospital yang kini berada dalam keadaan genting berikutan jumlah kes yang tinggi terutama di Unit Rawatan Rapi (ICU).

“Pemberian dua dos vaksin ini perlu disegerakan khususnya di kawasan yang mempunyai jumlah kepadatan penduduk yang tinggi bagi membendung penularan virus selain dapat mengelak pembentukan varian baharu.”

Setakat Jumaat (9 Julai) lepas, sebanyak 3,190,789 orang atau 10 peratus penduduk di negara ini sudah menerima dua dos lengkap vaksin Covid-19 sejak Program Imunisasi Covid-19 Kebangsaan (PICK) dilancarkan bermula Februari lepas.

Hasil kajian Public Health England pada April dan Mei menunjukkan kadar keberkesanan dua dos vaksin Pfizer-BioNTech terhadap varian Delta adalah 88 peratus, sementara vaksin AstraZeneca 60 peratus.

Dr Rosnida berkata, varian Delta ini dilaporkan 60 peratus lebih mudah berjangkit berbanding virus asal Covid-19 dan keadaan itu amat membahayakan.

”Varian Delta terlalu cepat merebak, sistem kesihatan pun ketika ini dalam keadaan darurat. Selain vaksin, usaha lain yang perlu digandakan ialah membuat ‘test and trace’ sebagai langkah awal membendung jangkitan wabak ini.”

Dalam pada itu, rakyat juga perlu memainkan peranan dengan mematuhi SOP dan mengelakkan berkumpul tanpa keperluan demi keselamatan semua.

Varian Delta yang dikesan pada akhir 2020 di India, kini menyerang dunia apabila varian itu mengganas dengan kadar penularan yang pantas sehingga menyebabkan peningkatan kes Covid-19 di banyak negara.

Selain itu, dunia kini turut diancam kebimbangan dengan penemuan varian baharu, Lambda yang dikenali sebagai C.37 dan pertama kali dikesan di Peru dan mengakibatkan jangkitan lebih 80 peratus kes di negara itu. Ia dikatakan lebih berbahaya dan mungkin kebal terhadap vaksin.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Integriti: Tolak Calon Menipu Dalam Pilihan Raya

Mengenali latar belakang calon yang akan diundi itu adalah satu keharusan. Apa tidaknya, dengan kita mengetahui tentang dirinya, ia akan meningkatkan kepercayaan dan semangat diri untuk keluar mengundi.

Reputasi dan integriti calon perlu dinilai agar ia tidak mendatangkan kesan yang tidak baik kepada rakyat mahupun negara kelak.

Konsep integriti dianggap sebagai komponen penting dalam sistem pemerintahan demokrasi. Integriti wujud dan berkait rapat dengan prinsip demokrasi, kerana ia menyumbang kepada perjalanan pilihan raya yang bebas dan adil.

Dalam konteks pilihan raya, konsep integriti ditakrifkan sebagai satu piawaian berdasarkan prinsip demokrasi, dan prosedur untuk melindungi kebebasan dan integriti pilihan raya.

Pilihan raya adalah hasil daripada proses kompleks yang memerlukan penyertaan banyak pihak. Melalui pilihan raya, akan ada keputusan menang dan kalahnya.

Terdapat banyak cabaran untuk cuba memenanginya walaupun dengan menggunakan cara atau amalan yang menyalahi undang-undang atau tidak bermoral, yang mana keputusan boleh diperolehi, dimanipulasi untuk menentukan identiti pemenang atau sebaliknya.

Apa tidaknya, belum lagi menjadi calon, ada yang sudah berani-berani menipu rakyat dengan ‘gelaran’ mahupun kelayakan akademik.

Bagaimana mahu menjadi pemimpin jika awal-awal lagi sudah berani menipu dan mempamerkan sikap buruk?

Rakyat perlu menolak calon yang sebegini. Tentunya untuk menjadi pemimpin, seseorang itu perlulah berani berkata benar.

Realitinya, kita sebagai pengundi mahukan calon yang mempunyai keperibadian bersih, integriti yang tinggi kerana mereka melihat kepada pengalaman sebelum ini yang mempunyai isu-isu tertentu yang akan menyukarkan seorang wakil rakyat itu melaksanakan amanah yang dipikulnya.

Dengan bahasa mudahnya, integriti adalah amalan bersikap jujur dan menunjukkan kepatuhan tanpa kompromi terhadap prinsip dan nilai moral serta etika yang kuat. Dalam etika, integriti dianggap sebagai kejujuran dan kebenaran atau ketepatan tindakan seseorang.

Oleh itu, usaha mesti dilakukan untuk membangunkan dan menerima pakai cara untuk melaksanakan dan memelihara prinsip integriti sebagai sebahagian daripada pilihan raya.

Pemakaian peraturan integriti adalah sangat kritikal, dan jika tiada aplikasi yang berkesan, peraturan dan teks undang-undang yang terbaik adalah tidak lebih daripada niat baik semata-mata.

Mengundi adalah satu cara penting dan utama yang membolehkan individu mempengaruhi keputusan membentuk sebuah kerajaan.

Kita semua boleh mempengaruhi pilihan raya yang menampakkan kesahihan keseluruhan proses. Oleh itu, pilihan raya yang tidak berintegriti menjejaskan matlamat pilihan raya demokratik dan tidak boleh dianggap adil dan jujur.

Penganalisis Politik, Prof Madya Dr Ahmad Marthada Mohamed berkata, rakyat telah melihat sebelum ini wakil rakyat yang tidak berintegriti selain mempunyai kes-kes tertentu, dan dalam Pilihan Raya Umum ke-15 (PRU15) ini, sudah pasti mereka mahukan calon yang mempunyai keperibadian yang bersih.

Bagi mewujudkan rangka kerja undang-undang yang sesuai dan kawalan yang baik adalah perlu untuk memerangi rasuah.

Menjadi keperluan juga untuk membangunkan dan melaksanakan mekanisme penguatkuasaan supaya dapat menghentikan dan mendakwa sesiapa sahaja yang melanggar undang-undang pilihan raya dengan cara yang tepat pada masanya, profesional dan tidak berat sebelah.

Kewujudan kaedah penguatkuasaan undang-undang yang berkesan akan menyumbang kepada pencapaian prinsip integriti dalam proses pilihan raya, di samping mencegah masalah masa depan.

Usaha antarabangsa untuk mempromosikan nilai-nilai pilihan raya demokratik telah mencapai kejayaan besar. Walaupun terdapat banyak cara untuk memastikan pelaksanaan pilihan raya yang bebas dan adil hari ini, terdapat beberapa kes rasuah dan percubaan untuk menipu dalam pilihan raya yang masih wujud.

Secara teori, integriti setiap langkah proses pilihan raya boleh terancam, tetapi dalam praktiknya terdapat penyelesaian penting dan realistik yang boleh mengekalkan prinsip integriti.

Namun, untuk mengurangkan risiko penipuan, adalah penting bagi penggubal dasar pilihan raya mengambil kira kepentingan integriti semasa membangunkan sistem pilihan raya sedari menentu dan menamakan calon lagi.

Atriza Umar
Pegawai Jabatan Penyiaran dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Negara dalam krisis, bagaimana kita?

Sedarkah kita, negara sedang berada dalam keadaan tenat? Bukan sahaja tenat dalam sektor kesihatan malah sektor-sektor lain turut terkesan seperti sosial, ekonomi dan politik.

Buktinya kita boleh lihat kes-kes bunuh diri sering menghiasi dada akhbar, pelabur-pelabur asing menjauhkan diri dari negara, ada ahli politik yang kelihatan gila kuasa tetapi tidak mahu membuat kerja.

Minggu ini rakyat Malaysia telah disajikan dengan drama ahli politik di parlimen. Kita boleh menilai sendiri sikap wakil-wakil rakyat kita di sana. Apakah parlimen itu berfungsi yang sepatutnya?

Bagi membincangkan dan mencari solusi terhadap krisis yang melanda negara kini, baru-baru ini Pertubuhan IKRAM Malaysia (IKRAM) bersama Sinar Harian telah menganjurkan satu forum Analisis ‘Negara Dalam Krisis, Apakah Solusi Terbaik?’ secara maya pada 18 Julai lalu.

Sayed Munawar Sayed Mustar iaitu Anchor Dialektika TV telah menjadi moderator dalam perbincangan ini bersama empat orang ahli panel yang telah dijemput.

Mereka ialah Datuk Seri Nazir Razak, Pengerusi dan Pengasas Bersama Ikhlas Capital. Faisal Abdul Aziz, Presiden ABIM, Haji Badlishah Sham Baharin, Timbalan Presiden IKRAM dan Puan Firdaus Husni, Ketua Strategi Hak Asasi Manusia, Malaysia Centre for Constitutionalism and Human Rights (MCCHR).

Menurut Datuk Seri Nazir, beliau telah menyatakan bahawa sistem negara kita telah lama mengalami kemerosotan yakni sebelum pandemik melanda lagi.

Kemerosotan sistem ini sedikit sebanyak telah menyukarkan keadaan kita sebagai rakyat seperti sukar mendapat pekerjaan, rasuah berleluasa, harga barang yang mahal dan banyak lagi.

Kedatangan pandemik secara tiba-tiba tanpa sebarang tanda telah memberi kesan yang sangat buruk kepada masyarakat dan negara. Bak kata pepatah Melayu, “ibarat jatuh ditimpa tangga.” Keadaan rakyat semakin dihimpit.

Kalau dahulu sukar mendapat pekerjaan, sekarang kita boleh lihat berapa ramai yang hilang pekerjaan. Syarikat-syarikat gergasi juga turut terkesan. Negara juga hilang pelabur asing.

Disebabkan pandemik ini jugalah Perdana Menteri telah membuat keputusan untuk menggantung parlimen. Walaupun parlimen telah dibuka pada 26 Julai yang lepas, namun keadaannya sangat mendukacitkan.

Puan Firdaus Husni turut menyatakan pandanganya bahawa sesi persidangan parlimen pada kali ini yakni dalam konteks lima hari bersidang tidak mampu mengembalikan fungsi parlimen sebagai sebuah institusi penggubal undang-undang.

Hari ini, saya kira kita boleh bersetuju dengan pandangan yang dilemparkan oleh Puan Firdaus ini. Ahli parlimen bukan sahaja tidak berfungsi dengan baik, malah tidak menunjukkan adab yang baik.

Keputusan menggantung parlimen di saat negara sedang menghadapi krisis begini bukanlah keputusan yang bijak. Pemimpin tidak dapat mengawal keadaan tanpa ada semak dan imbang daripada pembangkang. Kesannya rakyat jualah yang menderita.

Saudara Faisal ada menyebut bahawa di New Zealand, parlimen tidak perlu digantung. Namun mereka berjaya mengawal penularan kes Covid-19. Berbeza sekali di Malaysia ya?

Akhirnya, rakyatlah yang berinisiatif untuk rakyat. Kita boleh lihat wujudnya inisiatif Bendera Putih. Alangkah malangnya negara ini, pemimpinnya sibuk berebut kuasa tapi rakyat mati kelaparan.

Walau bagaimanapun, saudara Faisal amat menyokong inisiatif ini. Katanya lagi, “Inilah yang ABIM nantikan, rakyat memberdayakan rakyat.”

Benar, tidak dinafikan inisiatif ini sangat baik. Suatu inisiatif yang wajar dipuji dan disambut baik oleh rakyat. Tanda pagar rakyat untuk rakyat yang diwujudkan juga mempunyai seribu satu makna.

Namun di satu sudut lain, kita sendiri boleh menilai sikap dan kualiti yang ada dalam setiap pemimpin kita. Di mana mereka apabila rakyat kelaparan sehingga hampir hilang kewarasan?

Haji Badlishah juga turut bersetuju dengan pandangan yang dilemparkan oleh saudara Faisal mengenai rakyat memberdayakan rakyat.

Haji Badlishah juga ada menyebut bahawa entiti lain seperti badan bukan kerajaan (NGO) dan pertubuhan masyarakat madani (CSO) adalah rakan strategik ke arah pembentukan negara yang lebih baik.

Mungkin dengan adanya pihak ketiga ini, pihak kerajaan akan lebih cakna dengan keadaan semasa. Apabila kerajaan atau pemimpin seperti tidak berfungsi, ada entiti lain yang boleh membantu golongan yang memerlukan.

Namun, sejauh manakah pihak ketiga ini mampu bertahan? Cadangan atau polisi yang dibawa oleh pihak ketiga ini mahu tidak mahu perlu sampai kepada pihak kerajaan untuk direalisasikan.

Jika hal demikan tidak berlaku, maka terjadilah polisi atau cadangan yang hanya ditulis di atas kertas.

Persoalannya, sampai bila kita hendak melihat pemimpin kita terus tamakkan kuasa dan membiarkan rakyat menderita? Sudah jelas lagi bersuluh, sikap yang dipamerkan pemimpin kini kian melampau.

Ahli politik haruslah terdiri daripada mereka yang mempunyai political will (kemahuan politik) yang jitu, seorang yang kompeten dan berintegriti juga yang berjiwa rakyat, sentiasa meletakkan rakyat yang sebagai prioriti apatah lagi mereka dibayar beribu-ribu ringgit untuk menjaga rakyat.

Sebagai rakyat, kita pasti lelah dan muak dengan sikap pihak kerajaan yang membezakan golongan kayangan dan marhaen. Lihat sahaja kes-kes pelanggaran SOP, tidak perlu dibincangkan lagi, kita semua sedia maklum.

Jika anda marhaen seperti saya mungkin anda faham, jika anda golongan ‘kayangan’ mungkin anda akan buat-buat tidak faham.

Bak kata empat-empat ahli panel dalam forum Analisis ini, semua bersetuju bahawa krisis yang dihadapi ini memerlukan solusi jangka pendek dan solusi jangka panjang.

Sayed Munawar selaku moderator ada menyebut, “In order for us resolved the short term measure, we have to look long term perspective.”

Solusi jangka pendek adalah kerajaan kini harus menghasilkan satu pelan tindakan yang tersusun dan mantap supaya penularan kes Covid-19 dapat dikawal.

Dalam hal ini, kerajaan dan pihak pembangkang harus berganding bahu menyelesaikan kemelut ini. Lupakan sebentar agenda politik dan perebutan kuasa, tumpukan sepenuh perhatian untuk memulihkan sistem kesihatan negara.

Jika penularan wabak ini dapat dikawal, rakyat boleh mulakan hidup seperti biasa. Ekonomi akan pulih secara perlahan-lahan, aspek sosial rakyat juga akan bertambah baik.

Bagi solusi masa panjang pula, hal ini perlu bermula dengan perubahan mindset oleh rakyat sendiri. Adakah rakyat berani dan mahu melakukan perubahan?

Sepatutnya kita perlu mengambil iktibar daripada pandemik ini. Kita harus bijak memilih pemimpin kita. Pada era ini, bukan lagi pemimpin yang suka menabur duit dan janji manis itu yang dicari tetapi yang perlu kita cari adalah pemimpin yang berjiwa rakyat.

Carilah pemimpin yang sentiasa turun padang menyantuni rakyat, tidak khianat dan tidak tamakkan kuasa semata-mata, juga penting memilih pemimpin yang kompeten, berwibawa dan berintegriti.

Negara kita adalah negara demokrasi. Kita berhak memilih siapa pemimpin kita. Gunakanlah hak kita dengan sebaik-baiknya. Kita perlu memilih pemimpin yang terbaik demi masa depan Malaysia yang lebih baik.

Nur Zahanim Muhammad Zahir
Pegawai Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Wan Noor Speaker Thailand, Laluan Sukar Pita Jadi PM

Setelah berlangsung pilihan raya umum (PRU) Thailand pada 14 Mei lalu, Ketua Parti Prachachat, Wan Muhammad Noor Matha atau Wan Noor telah dipilih sebagai Speaker Dewan Rakyat yang baharu pada 4 Julai lepas.

Beliau menang tanpa bertanding selepas menjadi satu-satunya calon yang dikemukakan nama untuk jawatan tersebut. Pemilihannya akan disahkan selepas diperkenankan oleh pihak diraja.

Pencalonan Wan Nor dibuat oleh Pita Limjaroenrat apabila dewan memulakan sesi pertamanya yang dihadiri oleh 496 wakil daripada 500 orang.

Langkah pencalonan Wan Muhammad Noor Matha, 79, dilihat sebagai tindakan kompromi antara rakan perikatan Move Forward dan Pheu Thai yang telah berselisih sejak beberapa minggu berkenaan  jawatan Speaker tersebut.

Move Forward dan Pheu Thai merupakan dua parti yang memenangi kerusi parlimen terbanyak dalam PRU tersebut. Parti Prachachat yang diketuai beliau sebelum ini menyokong Parti Move Forward dalam cubaan membentuk kerajaan gabungan.

Peranan Wan Nor sebagai Speaker akan mengambil tanggungjawab penting melibatkan kelulusan rang undang-undang dan masa pengundian bagi melantik Perdana Menteri.

Maka, antara tugas terpenting pertama beliau selepas ini adalah memanggil sidang parlimen bagi memilih perdana menteri Thailand baharu.

Perlantikan beliau sebagai Speaker merupakan langkah penting ke arah pembentukan kerajaan baharu Thailand.

“Saya akan berkhidmat secara neutral,” katanya pada sesi Dewan Rakyat tersebut.

“Saya akan menjalankan tugas dengan adil, dengan ketelusan dalam mempertimbangkan draf undang-undang dan petisyen demi memperbaiki kehidupan semua rakyat Thailand,” ujar beliau.

Wan Noor merupakan warga daripada etnik Melayu Islam yang berasal dari Narathiwat, Thailand yang kebanyakannya beragama Buddha. Ini adalah kali kedua beliau dipilih sebagai Speaker Dewan Rakyat.

Sebelum ini, Wan Noor pernah dipilih menjadi Speaker pada November 1996 hingga Jun 2000. Selain itu, beliau juga pernah memegang beberapa jawatan menteri dan menjadi Timbalan Perdana Menteri.

Dalam pada itu, beliau juga merupakan pengasas Wahdah iaitu sebuah kumpulan kecil ahli politik Muslim dari wilayah-wilayah Selatan Thailand.

Selepas rakyat Thailand selesai mengundi pada PRU lalu, mereka masih menunggu-nunggu pelantikan Perdana Menteri Thailand yang baharu.

Ekoran kekalahan besar Parti United Thai Nation yang disokong tentera, Perdana Menteri Prayuth Chan-o-cha mengumumkan persaraannya daripada politik pada Selasa, setelah berkuasa hampir sedekad.

Selepas undian rakyat, parlimen yang terdiri daripada 250 anggota senator yang dilantik sepenuhnya oleh tentera akan mengambil undi seterusnya menentukan pencalonan perdana menteri.

Move Forward Party (MFP) yang dipimpin Pita Limjaroenrat telah memenangi kerusi terbanyak iaitu sebanyak 152 kerusi dalam PRU lalu. Pita telah membentuk gabungan bersama beberapa parti lain bagi membentuk kerajaan baru.

Namun begitu, beliau berdepan cabaran gentir untuk memperoleh sekurang-kurangnya 376 undi daripada 749 Ahli Parlimen dwidewan (249 ahli Dewan Negara dan 500 ahli Dewan Rakyat).

Terkini, dalam pengundian Parlimen Thailand pada Khamis, Pita gagal memperolehi undi yang mencukupi untuk menjadi perdana menteri daripada Parlimen Diwkameral apabila kekurangan 51 undi.

Pemimpin Parti Move Forward (MFP) tersebut mengatakan, beliau tidak akan berputus asa dan akan menyusun semula strategi mengumpul sokongan bagi memenangi undian perdana menteri seterusnya. Dijangka Parlimen akan mengundi semula pada minggu depan.

Basmin Maarof
Pegawai Jabatan Komunikasi Media
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Penerima Bantuan Juga Punya Harga Diri

Hidup kita tidak akan pernah sunyi daripada ujian, sama ada ujian kesenangan mahupun ujian kesusahan.

Dalam kalangan rakyat pelbagai latar, ada golongan yang taraf sosioekonominya rendah. Ada pula yang diuji dengan masalah kesihatan.

Tentunya golongan seperti ini perlu dibantu bagi membolehkan mereka meneruskan kelangsungan hidup.

Selain cabaran kemiskinan, ada juga golongan yang asalnya berkemampuan tetapi diragut hartanya akibat bencana tertentu.

Banjir, gempa bumi, tsunami, tanah runtuh, kebakaran dan pelbagai lagi bencana boleh menyapa kita pada bila-bila masa yang Allah kehendaki. Golongan ini juga perlu dibantu untuk bangkit semula meneruskan kehidupan.

Siapa sangka, tahun 2020 yang telah lama rakyat Malaysia nantikan merupakan tahun yang amat mencabar. Kehadiran virus COVID-19 bukan sahaja mengancam kesihatan serta nyawa manusia, malah turut merubah lanskap ekonomi seluruh dunia.

Akibatnya, ramai insan yang melangkah ke alam asnaf setelah sumber pendapatan mereka terjejas. Dan kesukaran itu tidak berlalu pergi dengan berakhirnya tahun 2020, malah terus melarat ke tahun 2021.

Namun negara kita amat beruntung kerana warganya amat pemurah. Golongan B40 sentiasa mendapat perhatian untuk dibantu.

Setiap kali berlakunya bencana pula, ramai individu mahupun organisasi turun padang menyalurkan bantuan kepada mangsa yang terlibat. Bukan sahaja di Malaysia, malah saudara seagama kita di luar negara juga tidak dilupakan.

Kewujudan media sosial dan teknologi penyiaran memudahkan perkongsian aktiviti kemanusiaan. Gambar-gambar dikongsi memperlihatkan penerima tersenyum girang mendapat makanan, pakaian, alatan atau wang ringgit yang diinfakkan.

Akan tetapi, ketika berkongsi kegembiraan membantu insan lain, jangan pula lupa untuk menjaga harga diri mereka.

Perkongsian gambar misi bantuan berkemungkinan telah menjadi satu keperluan untuk melaporkan pengagihan bantuan yang menggunakan dana yang disumbangkan oleh orang ramai.

Ada juga yang berkongsi gambar dan cerita untuk menginspirasi insan lain untuk sama membantu, di samping berkongsi ibrah daripada ujian yang menimpa insan lain.

Akan tetapi, gambar atau video tersebut merakam imej subjek-subjek yang merupakan manusia. Maka wajarlah kita meminta kebenaran terlebih dahulu daripada empunya diri (atau penjaga) sebelum merakamnya.

Lebih baik jika mereka juga diberitahu bahawa mereka berhak menolaknya, tanpa menjejaskan penyampaian bantuan kepada mereka.

Selain itu, wajar juga mendapatkan kebenaran mereka untuk berkongsi gambar, video atau kisah hidup mereka.

Sebagai subjek yang bakal dilihat oleh orang ramai, mereka berhak mengetahui di mana gambar, video dan kisah mereka bakal ditayangkan. Kita tidak tahu sama ada mereka mahu atau tidak, dan selesa atau tidak untuk dipertontonkan.

Andai mereka memberi kebenaran, wajar juga gambar dan video tersebut dirakam secara bermaruah.

Contohnya, dengan memastikan pakaiannya menutup aurat dan postur badan yang sopan (bukan ketika menundukkan badan atau mencangkung contohnya) terutamanya bagi kaum wanita, tidak kira apa jua agama mereka.

Begitu juga dengan kanak-kanak. Walaupun mereka yang belum baligh, belum ditaklifkan dengan dosa mendedahkan aurat, tidak bermakna kita patut merakam mereka tanpa berpakaian yang sesuai. Apatah lagi pada zaman yang mana imej tersebut boleh disalahgunakan oleh golongan yang tidak bertanggungjawab.

Ada antara organisasi kemanusiaan yang mengambil langkah mengaburkan atau menutup imej wajah penerima serta aurat yang terbuka dalam gambar atau video yang dikongsi.

Langkah ini wajar dicontohi. Ia bukan sahaja mengelak aurat mereka dipertontonkan dan disebarluaskan kepada khalayak ramai, malah dapat membantu menjaga air muka mereka.

Akibat kesempitan hidup, sebahagian insan yang teruji ini terjerumus ke kancah jenayah seperti kecurian atau pekerjaan haram.

Kadangkala golongan yang berada di bawah ini juga terdedah kepada ekploitasi, begitu juga dengan keganasan mahupun ketagihan dadah akibat tekanan perasaan yang sukar dibendung.

Bertanya tentang kisah mereka boleh mengundang duka. Biasa sahaja kita lihat mereka menitiskan air mata ketika bercerita.

Jika mereka sendiri yang mula bercerita untuk melepaskan kesengsaraan, tidak mengapa. Sekiranya tidak, mungkin juga kita tidak wajar menyelidik kisah-kisah yang mengaibkan mereka, kerana ia mungkin menambah keparahan luka.

Manusia tidak pernah lari daripada kesilapan. Andai mahu berkongsi iktibar daripada kisah yang mereka ceritakan dengan rela hati, maka sembunyikanlah identiti mereka.

Sekiranya mereka adalah mangsa yang tidak bersalah sekalipun, apa yang mereka lalui mungkin dikaitkan dengan persepsi yang negatif di mata masyarakat.

Dalam menyampaikan bantuan, kita tidak mahu mendatangkan kemudaratan, sama ada pada hari ini atau masa hadapan.

Walaupun niat kita menyebarkannya untuk tujuan kebaikan, boleh saja gambar, video atau kisah yang kita kongsikan itu disalahgunakan oleh golongan yang tidak bertanggungjawab.

Pelbagai kemungkinan boleh berlaku. Anak-anak mereka mungkin diejek kerana miskin. Gambar dan video kanak-kanak boleh disalahgunakan oleh golongan pedofilia.

Mungkin juga mereka dikecam atas kesalahan lalu. Malah maklumat diri mereka boleh membantu orang lain memburu mereka, seperti peminta hutang contohnya. Pintu-pintu ini wajar ditutup serapatnya.

Sungguhpun miskin, sakit ataupun mangsa bencana, mereka tetap seorang manusia yang ada harga diri. Maka hormatilah mereka dan jagalah harga diri mereka.

Hadirkan empati dan lihatlah mereka sebagai diri kita sendiri, yang pasti kita tidak mahu harga diri kita terjejas, terutamanya ketika sedang diuji dengan kesusahan.

Sesungguhnya dunia ini ibarat roda: hari ini kita di atas, akan datang mungkin takdirnya kita pula di bawah. Mudah-mudahan, dengan menjaga harga diri orang lain, harga diri kita juga akan dijaga.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bantu baiki sistem siar raya masjid

SERI KEMBANGAN – Berikutan terdapatnya masalah siar raya di masjid dan surau yang tidak mencapai tahap yang baik, projek Gema 100 Masjid mengambil inisiatif untuk membantu.

Projek ini merupakan inisiatif bersama Yayasan IKRAM Malaysia dan Muazzin AV Retail & Services Sdn Bhd dengan sasaran untuk memperbaiki sistem PA 100 masjid luar bandar.

“Namun, untuk mencapai tahap (siar raya) berkualiti, ia memerlukan kos yang tinggi,” kata Ketua Pegawai Eksekutif Yayasan Ikram Malaysia, Haji Kamsani Nasir ketika ditemu ramah SUKE TV pada Ahad.

Menurutnya, pernah satu ketika di sebuah masjid memerlukan kos sebanyak RM90,000. Tetapi kualiti suaranya dan apa yang sepatutnya seperti nilai tersebut, pihak masjid itu tidak dapat.

“Justeru, kami melihat di situ ada keperluan, tambahan lagi masjid-masjid yang di luar bandar, yang mana dana mereka sangat kurang.”

Tambahnya, semua itu perlu dibantu kerana mereka tidak mahu masyarakat sekeliling mendapat kebingitan, contohnya kemerduan suara muazzin untuk mengumandangkan azan akan jadi terganggu.

“Kalau boleh, ini yang kita ingin elakkan dan masyarakat merasa kemerduan untuk terpanggil sama-sama mengimarahkan masjid.”

Dalam pada itu, ketika ditanya kenapa sistem PA, Pengarah Muazzin AV, Mohd Farid Ismail berkata, ramai orang tidak perasan, sebenarnya operasi masjid itu terbina atas lima aktiviti utama iaitu azan, solat jemaah, kuliah, aktiviti komuniti dan khutbah Jumaat.

“Bila melihat kepada lima aktiviti ini, ia melibatkan dengan orang ramai. Jadi siapakah pemandunya? Tentu sekali sistem PA.”

Jadi, beliau melihat untuk mendapatkan sistem PA yang baik dan berkualiti untuk orang yang di dalam dan di luar masjid adalah sangat penting.

Dalam pada itu, Farid turut menerangkan misi dan visi Gema 100 Masjid.

“Antaranya ialah ingin membantu 100 masjid luar bandar yang tiada kemampuan untuk membetulkan sistem PA-nya,” jelasnya.

Tambahnya lagi, ia juga untuk menaikkan kembali prestij masjid ke tempat yang sepatutnya.

“Selain itu, tujuan utama Gema 100 Masjid ini dilancarkan ialah, mereka mahu membantu 100 masjid bagi memenuhi keperluan mereka mendapatkan siar raya yang baik.”

Justeru, bagi sesiapa yang ingin menyumbang untuk merealisasikan sasaran 100 masjid dibantu, dan sekali gus bersama-sama untuk mengembalikan semula prestij masjid ke tempat yang sepatutnya bolehlah meyalurkan di https://www.billplz.com/gema.

Untuk info lanjut tentang inisiatif murni Gema 100 Masjid, sila layari https://gema100masjid.com/.

Yayasan IKRAM Malaysia merupakan sebuah pertubuhan bukan kerajaan yang ditubuhkan secara sah pada 12 September 2011 dan berdaftar dengan Bahagian Hal Ehwal Undang-Undang, Jabatan Perdana Menteri.

Objektif yayasan ini adalah untuk membantu golongan yang berkeperluan tanpa mengira latar belakang kaum atau agama. Menumpukan pembangunan sosial, sosio fizikal, dan menjadi rakyat yang tidak terpinggir.

Yayasan IKRAM Malaysia sebelumnya dikenali sebagai i-Bantu dan telah bergerak lebih awal lagi iaitu pada 1999.  Info lanjut yayasan boleh dilayari di pautan https://yayasan.ikram.org.my/.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…